Конституция – ҳуқуқларимиз асоси\n“Йилнинг энг яхши шифокори” танлови ғолибларини тақдирлаш маросимидан фоторепортаж\nТабиатнинг ўзи мусаввир\n“Тошкент қиши“да ғолиб ва совриндорлар тақдирланди (фоторепортаж)\nХалқаро шахмат академиясида ўтказилган анъанавий “Тошкент қиши” турнири ниҳоясига етди.\nМингбулоқлик мотопойгачилар кубок соҳиби\nЎзбекистон мудофаасига кўмаклашувчи “Ватанпарвар” ташкилоти тасарруфидаги Наманган шаҳар ўқув-спорт техника клуби мототрассасида “Мотоцикл пойгаси” спорт тури бўйича вилоят ҳокими кубоги мусобақасининг финал босқичи бўлиб ўтди.\nДарсдан сўнг марказга\nҚорақалпоғистон Республикаси Тахиатош тумани «Баркамол авлод» болалар марказида бадиий ижодиёт, техника, ўлкашунослик ва экология йўналишлари бўйича ташкил қилинган тўгаракларда 650 га яқин ўқувчи иштирок этмоқда.\nЎзбекистон Республикаси Олий Мажлиси Сенатининг йигирма тўртинчи ялпи мажлиси бошланди.\nБугун Сенат ялпи мажлиси очилади\nПойтахтимиздаги Тошкент Фотосуратлар уйида Ўзбекистон Бадиий ижодкорлар уюшмаси аъзоси Муҳаммад Фозилийнинг “Мен сиз томон эзгулик ила бормоқда!” номли шахсий кўргазмаси очилди.\nПойтахтимиздаги Ёшлар ижод саройида “Риштон – ранглар жилоси” деб номланган кўргазма ташкил этилди.\nИжодий сафар билан Россия Федерациясида бўлиб турган ЎзАнинг Бухоро вилояти бўйича фотомухбири Тоҳир Истатов “Россияга саёҳат” мавзусида фоторепортаж тайёрлади.\nВодийнинг сўлим маскани – Наманган ҳам оқ либосга бурканди\nРоссиянинг ИТАР-ТАСС ахборот агентлигида МДҲ давлатлари ахборот агентликлари ходимлари иштирокида ўқув-семинари бўлиб ўтмоқда.\nАйни кунларда фотомухбирларимиз Аъло Абдуллаев ва Муқимжон Қодиров хизмат сафари билан Россия Федерацияси пойтахти Москва шаҳрида бўлиб турибди.\nМосква шаҳар гўзаллигини фотообъективга муҳрлашди.\nЁш шахматчилар тақдирланди\nФОТОРЕПОРТАЖ. Пойтахтимиздаги Халқаро шахмат академиясида Бутунжаҳон Шахмат олимпиадасида 44 жамоа ичида 2-ўринни қўлга киритиб қайтган шахматчиларни тақдирлаш маросими бўлиб ўтди.\nФарғона туманининг Шоҳимардон қишлоғи денгиз сатҳидан 2500-2700 метр баландликда жойлашган, чор тарафи тоғ билан ўралган. Ҳамма томондан Қирғизистон билан чегарадош ҳудудда 7500 дан ортиқ аҳоли яшайди.\nСифатли ва бежирим маҳсулотлар дунё бозорини забт этмоқда\nФарғона шаҳридан чиқиб, ҳунармандлар юрти - Марғилон томон йўлингиз тушса, обод бир маскан эътиборингизни тортади.\nЎзбекистон ХДП Бухоро вилоят ва шаҳар кенгашлари ҳамкорлигида “Мақсадимиз – аҳоли турмуш даражасини янада ошириш” шиори остида партиянинг янги форматдаги сайловолди ташвиқоти бошланди.\nСамарқандда биринчи қор


17:40 03.02.2020 (Янгиланган 17:44 03.02.2020) Ҳавола олиш\nЭроннинг Iran Aseman Airlines авиакомпанияси учувчиси аэропорт диспетчерига маршрут бўйлаб ракета алангаси кўринганини айтган.\nТОШКЕНТ, 3 фев - Sputnik. Украинанинг ТСН телеканали диспетчер билан Эроннинг Теҳрон яқинида Украинанинг Боинг-737 самолётининг қулашидан олдин ракетани пайқаган учувчиси ўртасидаги суҳбат баёнини эълон қилди.\n“Ракетага ўхшаган ёруғлик кўриняпти. У ерда шундай бирор нарса бўлиши керакми?” - деб сўрайди учувчи диспетчердан.\nБунга жавобан, оператор ёруғлик пайдо бўлган жойни аниқлаштиради ва ракета Теҳрон томон парвоз қиляптими деб сўрайди.\nЁзувда учувчи объект шаҳардан учиб чиққанлиги ҳақида хабар қилади.\n“Жаноб муҳандис, биз портлашни кўрдик, портлашдан кейинги ёруғликни, биз нима эканлигини тушунмаяпмиз”, - дейди учувчи.\nНатижада диспетчер ёруғлик манбаининг жойлашишини тушунмаётганлигини тан олади. Шунингдек, у парвоз давомида лайнерда йўналиш бўйича ҳеч қандай муаммолар келиб чиқмаслигига умид қилади.


Қодиржон Носиров. Ахматова Лутфийдан таржима қилганми? - www.ziyouz.uz\nБош саҳифа Илм ва фанАдабиётҚодиржон Носиров. Ахматова Лутфийдан таржима қилганми?\nИккинчи жаҳон уруши йиллари Ўзбекистонга эвакуация қилинган рус ва бошқа миллат ёзувчилари маҳаллий ҳамкасблари билан яқин ижодий алоқада бўлишган. Жумладан, бадиий таржима соҳасида ҳам. Ўзбек тилига рус ва бошқа миллий адабиётлар намуналари таржима қилиниши баробарида ўзбек адибларининг асарлари ҳам рус тилига ўгирилган.\nЎзбекистонда 1941 йил 9 ноябрдан 1944 йил 13 майгача истиқомат қилган машҳур шоира Анна Ахматова ҳам бу жараёндан четда турмаган. Чунончи, у Лутфий асарлари таржимаси билан шуғуллангани ҳақида маълумотлар бор. Аммо шоиранинг чоп этилган таржима асарлари орасида ўзбек поэзиясидан намуналар учрамайди. Ваҳоланки, Лутфий ижодидан таржима қилаётгани ҳақида шоиранинг ўзи ёзган. Унинг “Яна бир лирик чекиниш” номли шеърида қуйидаги мисраларни ўқиймиз: “А мне переводить Лутфи // Под огнедышащим закатом”.\nАнна Ахматова билан узоқ йиллар ёнма-ён бўлган таниқли рус адибаси Лидия Чуковскаянинг “Записки об Анне Ахматовой” номли китобида ҳам шоиранинг Лутфий асарларидан таржималар устида ишлагани икки бор қайд этилган. Ушбу маълумотларга таяниб Лутфийдан қилинган таржималар нега чоп этилмаганлиги борасида тахминий хулосага келиш мумкин.\nЛ.Чуковскаянинг китобида “19.12.41.” санаси остидаги ёзувда Лутфийдан таржимаси қовушмаётгани учун Анна Ахматова изтироб чекаётгани ҳақида сўз юритилади. Шоира умуман таржимани уддалай олмаслигини эътироф этиш билан бирга, машҳур шоирлар мисолида шеърий таржима аслида бесамар уриниш эканлиги ҳақида гапиради: “Пушкин ҳам таржима қилолмасди — кўпинча бошлагани қолиб кетарди ёки биринчи сатрдан кейиноқ таржима ўзининг асарига айланиб кетарди. Манделштам ҳам таржима қилолмасди… Мен таржималарга ишонмайман. Зарур бўлса, одамлар чет тилларини ўрганиб, керакли асарларни аслиятда ўқишаверсин… Мана, Пастернак Верленни таржима қилди, натижа — на Верлен эмас, на Пастернак” (Л.Чуковская. “Записки об Анне Ахматовой”. 1-жилд, 345-бет).\nИккинчи битик (13.09.42), айниқса, диққатга сазовор: “Олдинги гал ёзиб қўйишни унутибман: биз у билан (Ахматова билан — Қ.Н.) Беньяшникига бораётганимизда, Дўрмонда ўзбек тилини ўрганиш билан шуғулланиб, Лутфийни аслиятда ўқий бошлагани ва ҳатто ундан “Охирги қадаҳ сўзи” учун эпиграф танлаб қўйганини айтганди… жом ҳақида нимадир деганди. Лекин нима дегани ёдимда қолмабди” (470-бет).\n“Олдинги гал” Беньяшникига боришгани 1942 йил 9 сентябр санасига оид гап; яъни битиклар муаллифи уч кундан кейин эслаб қолиб, муҳимлигини ҳисобга олган ҳолда кеч бўлса ҳам бу гапни 13-сентябрда ёзиб қўйган.\nА.Ахматова Ўзбекистон Ёзувчилар уюшмасининг Дўрмон сиҳатгоҳида 1942 йил август ойида дам олган, аниқроғи, даволанган. Эътибор берсак, Чуковская битикларидаги Лутфийдан таржимага оид икки хотира орасидаги вақт тўққиз ойни ташкил этади. Ахматованинг бу ҳақдаги шеъри эса 1943 йил, тахминан, май-июн ойларида ёзилган. Демак, Лутфий асарлари таржимаси устидаги иш бир ярим йил давом этган. Аммо бундан келиб чиқиши мумкин бўлган асосий хулоса иккита: биринчиси, ўз ижодий принципларига содиқ шоира аслиятдан таржима қилиш ниятида ўзбек мумтоз адабиёти тилини ўрганишга киришган; иккинчиси ва энг муҳими, нозиктаъб, ўз ижодига ўта талабчан рус шоираси Лутфий шеъриятида ўзининг асарига, XX аср рус шеъриятига мос, ҳамоҳанг мисралар топган. Шуни ҳам таъкидлаб ўтиш лозимки, қисқа муддатда А.Ахматова ўзбек мумтоз адабиёти тилини ўрганиб олиши амри маҳол эди. Шундай бўлса-да, эзгу ниятини амалга ошириш учун дадил ҳаракат қилгани таҳсинга лойиқ. Ваҳоланки, шоира ўша пайтда жиддий хасталикка чалинган ва узоқ вақт даволанишига тўғри келган. Ўша ҳолатда ҳам Лутфий асарларини аслиятда ўрганишга киришган, таржима санъатига масъулият билан қараган.\nШоира “Охирги қадаҳ сўзи” шеърини аслида 1934 йилда ёзган бўлса-да, 40-йилларда ҳам асарига қайта-қайта ишлов берган ва бу шеър “Разрыв” номли туркумга киритилган.\nЛ.Чуковскаянинг китобида ўша йиллари Тошкентда истиқомат қилган поляк офицери, бўлғуси ёзувчи Юзеф Чапский эсдаликларидан бир парча келтирилади. Бундан Чапский Ахматова билан учрашгани ва ўша ерда ҳозир бўлган бир неча рус зиёлиларига таниқли поляк шоирлари шеърларидан ўқиб бергани, бундан тингловчилар чуқур таъсирланганликлари баён қилинган. Учрашув давомида кимдир Ахматовага шу шеърлардан бирортасини рус тилига ўгиришни таклиф этган. Бунга жавобан шоира “Варшавада Мавлуд айёми” шеърини таржима қилиб беришини айтади ва шу ондаёқ: “Мен ҳеч қачон таржима қилган эмасман”, деб кесатиб қўяди (427 — 428-бетлар).\nНазаримизда, таржимага аввал ҳам қўл урган бўлишига қарамай, “Мен ҳеч қачон таржима қилган эмасман” деганида шоиранинг ўзига ўта талабчан, амалга оширган таржималари санъат асари даражасида чиқмаганидан қониқмаганини англаш қийин эмас. Дарвоқе, кейинчалик шоира поляк адабиётидан таржималар эълон қилган, бироқ бу асарлар орасида “Варшавада Мавлуд айёми” шеъри учрамайди. Балки бу шеърнинг “тақдири” Лутфий ижодидан таржималарга уринишлар каби кечгандир.\nШоира 50-йилларда таржима билан жиддий шуғуллана бошлаган ва умрининг охиригача ўттиз тилдаги жами юз эллик нафардан зиёд шоирнинг асарларини русчага ўгирган. Унинг икки жилдли асарлар тўпламидаги изоҳларда таржимонлик фаолияти кам ўрганилгани, ҳатто библиография ҳам мавжуд эмаслиги қайд этилган. Ўзбек шоири Лутфийдан ҳам таржима қилгани алоҳида кўрсатилиб, бу иш ниҳоясига етмаган бўлса керак, деган тахмин айтилган.\nГарчи таржимага вазият талаб этганда қўл урган бўлса-да, ҳар сафар Ахматова “Билмайман!” “Уддалай олмайман!”, деб саркашлик қилган. Аммо кейинчалик турмуш қийинчиликлари таржима билан шуғулланишга уни мажбур этган. 1946 йилги машъум қарордан кейин унинг асарлари узоқ йиллар чоп этилмайди. Яшаш, оилани боқиш керак эди… Л.Чуковскаянинг ёзишича, Анна Ахматова ўзидан кўра кўпроқ атрофидагиларни ўйлаб таржима оларди: “Ўшаларни деб етмиш олти ёшли Анна Андреевна оғир бетоб бўлишига қарамай, таржима қиларди…”.\nА.Ахматованинг таржима соҳасидаги фаолияти ўрганилмаган. Жумладан, бизни биринчи навбатда қизиқтирган Лутфийдан таржима ҳам, ўйлаймизки, архивларда ўз тадқиқотчисини кутиб турибди.\nНаманган давлат университети доценти\n← Аввалги Аввалги Юсуф Шомансур (1936-1978)\nКейинги → Кейинги: Минҳожиддин Ҳайдар (1941)


Элдор Шомуродов Португалияга йўл олади 25-09-2021, 18:35 | Zamin.uz\nМутахассисларнинг таъкидланишича, кўп нарса жамоа ҳужумчиларининг мавсумолди йиғинида ва ёзги трансферлар ойнаси ёпилгунча бўладиган даврда ўзини қай томондан кўрсата олишиги боғлиқ. Чунки Жозе Моуриньо ўзига маъқул келмай қоладиган футболчилар билан осонликча хайрлашишга тайёрлиги айтилмоқда.\nНима бўлган тақдирда ҳам Элдор Шомуродов янги жамоасида янги имкониятга эга бўлиши аниқ. Ҳар ҳолда янги мавсум ҳужумчимиз учун муҳим палла ҳисобланади. У дебют мавсумдаги муваффақиятлар тасодиф эмаслигини яна бир карра исботлаб қўйиши ва ҳар қандай кучли жамоада ҳам ўз ўрнини топа олишини кўрсатиши шарт. “Замин” янгиликларини “Youtube”да кузатиб боринг\nЯнгиликлар » Спорт » Элдор Шомуродов Португалияга йўл олади


Навоийни тушунишга уриниш: «Эй хуш улким...»\n16.01.2018 11:25 0 553\nҲазрат ўз ғазалларида айрим сура ва оятларга гўзал ишоралар ҳам қилганлар.\nГўзал қўшиққа айланган ва бизга яхши таниш бўлган бу ғазал ҳазрат Алишер Навоийнинг «Фавойидул кибар» («Кексалик фойдалари») девонидан ўрин олган. Ғазал битилган пайтда Ҳазрат нақшбандийлик тариқатининг Ҳиротдаги пири бўлиб етишган, кўп илмларни эгаллаган эдилар. Хусусан, Қуръон илмини пухта эгаллаган Ҳазрат ўз ғазалларида айрим сура ва оятларга гўзал ишоралар ҳам қилганлар. Биз ўрганаётган ғазалда ҳам бирданига икки сура тилга олинаяпти ва ҳатто бу икки сура вазифа сифатида ҳар куни бомдод ва шом маҳали, балки ундан кейинги дуо қабул бўладиган пайтларда такрор қилингани эътироф этилади.\nЭй хуш улким, офият кунжи манга эрди мақом,\nСураи Ваш-Шамсу Вал-Лайл эрди вирдим субҳу шом.\nВаш-Шамс ва Вал-Лайл суралари нега ажратиб тилга олинди экан?\nАллоҳ Ваш-Шамс сурасининг дастлабки саккиз оятида қуёшга, унинг ёғдусига, ойга, кундузга, кечага, осмонга, ерга, жонга ва уларни яратган зотга қасам ичади. Ана шундан кейин асосий мақсад айтилади: «Ўз нафсини — жонини иймон ва тақво билан поклаган киши нажот топди. Ва у жонни фисқ-фужур билан кўмиб хорлаган кимса номурод бўлди».\nПайғамбар алайҳиссалом қачон юқоридаги оятларни тиловат қилсалар, бир тўхтаб, Аллоҳга бундай дуо қилар эканлар: «Аллоҳим, Ўзинг нафсимга — жонимга тақво ато этгин, ўзинг унинг эгаси — хожасисан ва Ўзинг уни энг яхши поклагувчисан».\nВал-Лайл сурасида эса кечага, кундузга, эркак ва аёлни яратган зотга қасам ичган Аллоҳ «Ким закот ва бошқа садақотларни ато этса ва Аллоҳдан қўрқса, ҳамда гўзал оқибатни, яъни жаннат бор эканини тасдиқ этса бас, Биз уни осон йўлга муяссар қилурмиз», дейди.\nБизнингча, Ҳазрат бу ғазалда пайғамбаримиз Муҳаммад Мустафо саллаллоҳу алайҳи вассалламнинг Меърож кечаси арафасидаги, ўша кечадаги ва ундан кейинги ҳолатларини тасвирлаганлар. Биринчи байтни шундай тушунайлик:\nЭнг хуш дамларим саҳар чоғларида ва шомдан кейин ёлғиз қолиб, Ваш-Шамс ва Вал-Лайл сураларини тиловат қилган чоғларим эди. Бу сураларни тиловат қилиб, нафсимни тарбия қилар, уни поклашни Аллоҳдан сўрар эдим:\nСубҳ андин хилватимға нафҳаи Руҳул Қудс,\nШом мундин кунжи фақрим равзаи доруссалом.\nБир куни субҳ чоғида Жаброил алайҳиссаломнинг муборак нафаслари келиб, у зот бу кеч Яратганнинг қошига ташриф буюришимизнинг хушхабарини айтдилар. Субҳда фақирона кулбада бўлган Пайғамбаримиз саллаллоҳу алайҳи вассаллам шомда жаннат боғларидан бирида ўтирганликларини айтаяптилар.\nСайди субҳам донаси бирла малоик қушлари,\nАнда қўймай риштаи зуҳду риёи бирла дом.\nТасбеҳ доналаридек саф тортган, ва тасбеҳ доналаридек бир-бирига ўхшаган гўзал фаришталар Аллоҳ дийдори сари бораётган Пайғамбаримиз алайҳиссаломга ҳавас билан гирдикапалак бўлдилар. Улар Аллоҳнинг энг севимли пайғамбарини риёсиз ва таъмасиз бир кўришга иштиёқманд эдилар ва Пайғамбаримиз алайҳиссалом жамолига асир бўлган эдилар.\nНе бировнинг қомати раъносидан нолам бийик,\nНе кишининг ғамзаи жодусидан уйқум ҳаром.\nПайғамбаримиз алайҳиссаломни эса фаришталарнинг раъно қоматлари ҳам мафтун этмайди, зеро, у зотнинг нолалари фаришталарни кўриш эмас, Ўзининг жамолини кўриш эди. Пайғамбаримиз алайҳиссаломнинг «уйқусини ҳаром этган» нарса ҳурларнинг жодули ғамзалари эмас эди. У зот тунлари бедор бўлиб, Аллоҳ дийдорини сўрардилар.\nНе ичимда лоларуҳлар ишқидан қонлиғ туган,\nНе бошимда сиймбарлар васлидан савдои хом.\nПайғамбаримиз алайҳиссаломнинг ичларига «қонлиғ» дард лоларуҳлар, яъни малоикалар ишқидан эмас, Аллоҳ таолонинг ишқидан тушган эди. Бошларидаги «савдои хом» эса ҳурларнинг эмас, Аллоҳ таолонинг васлидан эди.\nҲам кўнгулдан нозанинлар суҳбати бўлғон унут,\nҲам назардан маҳжабинлар сурати бориб тамом.\nПайғамбаримиз саллаллоҳу алайҳи вассаллам Аллоҳ таолонинг ҳузурига борганларида кўнгиллари фақатгина Аллоҳ таолога бўлган муҳаббат билан тўлиб, у кўнгилда нозанинлар суҳбатига, ҳатто ҳурлар, малоикаларга рағбат кўрсатишга жой қолмади. Пайғамбаримиз алайҳиссаломнинг кўзлари энди Ёрни — Аллоҳ таолонигина кўришни истар, ой юзли малоикаларни кўришни ҳам истамас эдилар.\nНогаҳон шоҳ базмида жонимга тушди офате,\nМен ўзимдан бордим, ул билмам қаён қилди хиром.\nПарда ортидан бўлса-да, Аллоҳ таолонинг дийдорини кўрган, Аллоҳ таоло билан роз айтишган Пайғамбаримиз саллаллоҳу алайҳи вассалламнинг жонларига офат етади ва ҳушларидан кетадилар. Ўзларига келганларида эса «Ёр йироққа йўл олиб» бўлган эди. Дийдорга тўймай қолган, Ёр кетиб, ҳушдан айрилган, ақллари панд бераётган, жонлари ўзлариники бўлмай қолган Пайғамбаримиз алайҳиссалом Ёрнинг тез кетиб қолганига ўз хатоларидан сабаб ахтарадилар:\nҲуш кетди, ақл итти, қолмади жону кўнгул,\nИшқ чекти зуҳд ила савдоларимға интиқом.\nАллоҳ таолога ишқим улуғ эди, аммо баъзан зуҳд йўлини тутганлигим, баъзан озгина қилган тоатларим эвазига кўп нарса сўраб юборганларим учун жазоландим.\nТушмиш ўт жонимга ул дамдин бери ул наъвким,\nЖон бериб ўлмакни топмон, айлабон юз ихтимом.\nМеърож кечасидан кейин Пайғамбаримиз алайҳиссаломнинг жонларига ўт тушади. Яна бир бор Аллоҳ таоло дийдорига етиш учун бир жонни беришни юз марталаб орзу қиладилар.\nЁр ғойиб, дард муҳлик, халқ ғофил, найлайин,\nҒаврима ким етгай, илло шоҳи гардун иҳтишом.\nЁр кетди, унга етиш иштиёқи, дарди беҳад кучли, ҳалок қиладиган, аммо бу дардимни ғофил одамларга айтолмайман. Қалбим тубидаги оҳимга ким ҳам етарди? Аммо Аллоҳ таоло ҳамма нарсага қодир ва буюкдир. Умидим фақат Ундан.\nЭй Навоий, шоҳдан дардинг иложи бўлмаса,\nБош олиб кетгил, уриб авворалиғ даштини гом.\nАгар Аллоҳ таоло тоат-ибодатингни қабул қилмаса, минг уринганинг бекор, барча амалларинг бефойда бўлади. Ваш-Шамс сурасида айтилганидек, «Ва у жонни фисқ-фужур билан кўмиб хорлаган кимса номурод бўлади». Ана унда оворалик даштига бош олиб кетишдан ўзга иложинг қолмайди. Пайғамбаримиз саллаллоҳу алайҳи вассалламдек зот ҳам Аллоҳ таоло раҳмат қилмаса оввора бўлиб қолишдан хавотир тортаяптилар, Аллоҳ асрасин!\nБалки ғазалнинг ўзини ўқиганимизда бундай ташбеҳлар ахтармасмидик? Биз устоз санъаткор Шерали Жўраев куйга солган ғазални тинглаб, қўшиқдаги оҳанглардан илҳом олиб, ундаги дарддан дардланиб, қўшиқни кўзларда ёш билан тинглаётиб, қалбимизда жунбушга келган туғёнларни қоғозда акс эттиришга уриндик, холос. Эҳтиросга берилиб, хатога йўл қўйган бўлсак, Аллоҳ мағфират қилсин!\nНавоий Шерали Жўраев ғазал\nМаданият 07/02, 13:23\nНавоий ғазалларидан ёдласангиз, махсус совғага эга бўласиз


Босма кўриниш Юклаб олиш: pdf (83.36 KB)\n“Товар” — товар, мол-мулк, бойлик, дунё. Бу сўз қадимги туркий тилда мавжуд. Маҳмуд Кошғарий ҳам бу сўзни ўзининг машҳур “Девону луғотит-турк” китобига киритган ва юқоридаги маъноларда қайд этган. Ҳатто бу сўз изоҳига мақол ҳам учрайди: “Тамуғ қапуғин ачар тавар” (Товар ҳатто жаҳаннамдан ҳам эшик очади). Кейинчалик эски ўзбек тилида сўзнинг қорамол, йилқи маънолари ҳам ортган. Рус тилига кўчгач, бу сўзнинг маъно кўлами кенгайган: мол-мулк, бойлик, дунё маъноларидан ташқари пул, йилқи, ҳарбий обоз (от-арава), мустаҳкамланган қароргоҳ кабиларни ҳам англатган.\n“Айва” — беҳи. Қадимда туркий тилда авйа бўлган. “Девону луғотит-турк”да шу шаклда келтирилган. Товушлар ўрни алмашган, метатеза ҳодисаси рўй берган. Худди: ёғмир — ёмғир, супра — сурпа каби.\n“Шашлык” — Марказий Осиё халқларининг, аввало, кўчманчи аҳолининг бу таоми шу ном билан русчага ўзлашган. Одатда у қўй гўштидан металл ёки ёғоч шиш — сихда пиширилган. “Шашлык” кабоб пиширишда ишлатиладиган темир маъносидаги шиш сўзидан келиб чиққан. “Девону луғотит-турк”да сиш шаклида қайд этилган. Бу сўз Лутфийда шиш, Навоийда эса ҳозирги кундагидек сих шаклларида қўлланган:\nБу сўз қандай ёзилади?\nмасъул (жавобгар, жавоб берувчи) – мas’ul\nмасъулият – mas’uliyat\nмуҳокама – muhokama\nмуолажа – muolaja\nмутолаа – mutolaa\nмурожаат – murojaat\nманфаат – manfaat\nмасъум (сақланган, дахлсиз, гуноҳсиз, пок) – mas’um\nмаъдан – ma’dan\nметалл – metall\nмуваффақият – muvaffaqiyat\nмўътадил – moʻtadil\nмўътабар – moʻtabar\nfikrat.uz сайтидан олинди


Шержан Машарипов2021-06-02T17:14:48+05:002 Iyun, 2021|“Йилнинг энг фаол журналисти – 2021”, Матбуот|\nИРМОҚЛАР ТУТАШГАН ЖОЙДА\n(Газетамиз таҳрири ҳайъати аъзоси, шоир ва таржимон Матназар Абдулҳакимни эслаб)\n… Орадан минг йиллар ўтиб, қайта юз очган Маъмун академияси воҳа илм аҳли, хусусан, адабий жамоатчилиги учун катта воқеага айланган тарих бўлди. Шоир ва таржимон Матназар Абдулҳаким биринчилардан бўлиб, шу қутлуғ даргоҳ билан илмий фаолиятини боғлаган эди.\n– Мана энди кўкрак кериб ижод қиладиган давр келди, – деганди ўшанда Матназар ака қувониб, – сизлар билан ҳам ҳамкорлик қилиб тураман, энди.\nМатназар ака лутфига содиқ қолди. Қарийиб ўн йиллар чамаси таҳририятимиздан оёғини узмади. Долзарб мавзудаги ажойиб публицистик мақолалари дунё юзини кўрди.\n– Ўзи асли мен мухбирман. Қаламим туман газетасида чархланган. Тагонрогда олийгоҳда ўқиб юрган кезларим ҳам қадрдон таҳририятимдан қўлимни узмадим. Ёзганларимга қалам ҳақларини олган куним китоб сотиб олардим…\nШу тариқа Матназар ака таҳририятимизнинг энг яқин одамига айланди. Байрамларда, яхши кунларда доимо қайроқи фикрларига ошиқманд эдик, Матназар аканинг. Огаҳий уй-музейи ва боғи айни ижодкорлар учрашувларининг яқин манзили десам янглишмайман. Бу ерда анъанавий Огаҳийхонликдан ташқари Матбуот ва оммавий ахборот воситалари ходимлари кунини нишонлаш ҳам аллақачон одат тусига кирган. Ўз қўллари билан эккан тут дарахти ва Ўзбекистонда хизмат кўрсатган санъат арбоби Отахон ака Аллабергановнинг ниҳоятда донишмандона акс эттирган ўйчан қиёфадаги ҳайкали бизга нигоҳ ташлайди гўё. Ҳар гал Матназар ака боғда танҳо кезишни хуш кўрарди.\n– Кўпдан бери таҳририят қошида адабий уюшма ташкил этишни Сиз билан маслаҳатлашмоқчи бўлиб юрувдим, – дедим. – Бўлажак уюшмани Сизнинг-ча, қандай ном билан атасак экан? Ахир ирмоқлар мавжурар дарёларни ҳосил қилганидек, ижодкорлик мактаби ҳам муҳлисларнинг қалбини жўш урдириб юбориши шак-шубҳасиз.\n– Номини ҳам ўзингиз айтдингиз-қўйдингиз. “Ирмоқ” – жарангдор сўз! Бир пайтлар Жаббор ака Раззоқов “Туркистон”га муҳаррирлигида “Мен жилғаман, дарё бўлиб оққим келур!” деган ғоят ўқимишли саҳифа ўйлаб топган эди. Аслида газетани мана шундай илғор топилмалар машҳур қилади.\nҲаётбахш сўзнинг қудратини қарангки, “Ирмоқ” адабий уюшмаси Матназар ака бошчилигида қанчадан-қанча ижодкорларни элга танитди: Зебо Юсупова, Адолат Машарипова, Адолат Полвонова, Эргаш Маткаримов, Гўзалой Исмоилова, Дилрабо Йўлдошева, Насиба Абдуллаева каби 50 дан ортиқ аъзолари илк китобларини нашр эттириб, ҳамон ҳамкорлик қилиб келмоқдалар. “Ирмоқ”, “Шеърият карвони” рукнларида қадимий гўша ёш қаламкашларининг ижодидан намуналар газета саҳифаларидан мунтазам ўрин олиб келаётир.\n“Ирмоқ”нинг дунёга келиши журналистлар – Отабек Исмоилов, Абдулла Сафоев, Бардибой Жуманиёзов, Хиромон Юсупова, Манзура Бекчонова, Шоҳруза Матёқубова. Дилмурод Машариповлар ижодини янада мавжлантириб юборди. Бевосита улар ёритаётган мавзулар, турди жанрлардаги материаллар долзарблиги ва ҳозиржавоблиги билан муҳим аҳамият касб этади.\nЭрнест Хеменгуэй “хабар ёзишни эплаган журналист роман ёзишни ҳам уддалайди” деганидек, Абдулла Қаҳҳор ёзувчини келажакнинг махсус мухбирига қиёслаган эди. Бугунги журналистларни газета чиқаришдан ортиб, китоб чиқараётганлари қувонтиради кишини.\n– Ҳали кўрасизлар, туман матбуотига эътибор тағинда ортади, – деганди Матназар ака, – чунки энг машҳур ёзувчию шоирларни ҳам у ёки бу ҳудуд газетаси кашф қилган. Пушкиннинг асарлари дастлаб худди туман газетаси сингари оз нусҳада чоп этилган.\nҲақиқатан ҳам Абдулла Қаҳҳордек, Абдулла Орипов, Эркин Воҳидовдек истеъдодлар учун у дастлабки парвоз майдончаси бўлди. Беларусь адиби, “Урушнинг аёлдан йироқ қиёфаси” асари учун 2015 йилда Нобель мукофотига сазовор бўлган Светлана Алексиевич бир неча йиллар туман газетасида ишлаган.\n… Бундан 20 йиллар муқаддам Матназар ака матбуот кунига бағишлаб, газетамизга “Қўрғошин ҳиди” сарлавҳали жуда мазмунли ва мушоҳадали мақола ёзиб берганди. – Газеталарнинг компьютерлаштирилиши матбуот тарихида янги саҳифа очилганидан дарак бермоқда. Қўрғошинда терилган харфларнинг ҳиди эса димоғимизда қолди” деб тасвирлаганди матбуотдаги янгиланиш даврини.\nМатназар аканинг башорати тўғри чиқди. Эндиликда миллий мутбуотимизнинг имиджи, дизайни, берилаётган материалларнинг ранг-баранглиги ўқувчи диққатини тортади. Бу жаҳонда “ўзбек модели” деб тан олинаётган муваффақиятларимизнинг бир белгиси холос. Олдинда яна қанча манзиллар, довонлар кутиб турибди. Улардан ҳам ошиб ўтишда матбуотимиз ҳам миллатимизга қўшқанот бўлади, деган умиддамиз.\n“Хива тонги” газетаси муҳаррири.\n(«Хива тонги» газетасининг 16.06.2020й. №13 сони).


Сешанба, 22 Сентябр 2015 23:17\nТўғрироғи, Қодирий феномени, аслида, жадидчиликнинг адабиётда намоён бўлишидир. «Ўткан кунлар», биринчи навбатда жадид адабиётининг, иккинчи номи билан айтганда, янги ўзбек адабиётининг энг куркам маҳсули. Бунинг ажабланадиган жойи йўқ. Таажжубимиз сабаби, битта ҳодисани турли номлар билан атаётганимизда ва уларнинг ҳали онгимизга сингиб улгурмаганида. Иккинчидан, совет мафкураси томонидан бир вақтлар «халқ душмани» рамзига айлантирилган «жадид» сўзини тилга олиш қўрқувининг ҳали-ҳануз сўнгакларимиздан чиқиб кетмаганлигида. Лекин бугун бу нарса қуёшнинг борлиги қадар ойдин ҳақиқат бўлиб турибди. У ҳам бўлса, жадидчилик аталмиш ҳодисанинг тарихимизда кечгани, унинг кўҳна Туркистон маданий-маънавий янгиланишида буюк омил бўлгани. Тўғри, уни баҳолашда, хусусан, мазкур ҳодисанинг майдонга келиши ва тараққиёт босқичларини белгилашда ҳар хиллик йўқ эмас ва бу, қанчалар табиий бўлса, шу қадар қонуний ҳамдир.\nЖадидлар тил ва адабиёт ҳақида »


Муқаддас Каломни қандай ўқиш керак? — Dilkashradio.com\nМуқаддас Каломни қандай ўқиш керак?\nАссалому алайкум қадрли биродарлар. Сиз Каломни қандай ўқийсиз? Калом ўқишнинг турли хил усуллари бор. Кўпчиликдан “Каломни маъносини тушунишга харакат қилиб ўтирма, шунчаки ўқи ва ўқиганларингга амал қил”, — деган гапларни эшитамиз. Одатда бундай фикр қиладиганлар Муқаддас Калом олимларининг фикрларига қўшилмайдилар. Чунки Муқаддас Калом олимлари Каломнинг хақиқий маъносини тушуниб ўқиш тарафдорилар. Каломни шунчаки ўқиш тарафдорлари эса «Олимларнинг бундай усули оддий одамни муқаддас Каломдан совутади”, деб ўйлайдилар. Ундан ташқари улар Муқаддас Каломни хамма хам тушуниши мумкин деб айтадилар. Хар қандай одам ўз ақли билан Муқаддас Каломни тушуниши мумкин. Бу хақ гап. Олимларнинг фикрларини хам инкор этолмаймиз. Афсуски баъзи бир устозлар, Муқаддас Каломдаги оятларни изохлашга ва маъносини топишга шунчалик берилиб кетадилар-ки, Каломда айтилган Худонинг хохиши эътибордан четда қолади.\nБиз Муқаддас Каломни қандай ўқишни ўрганишимиз, Каломга ишонишимиз ва унга бўйсунишимиз кераклигини хаммамиз биламиз. Айниқса Муқаддас Калом жуда камчилик ўрганадиган китоб бўлиб қолмаслиги керак деб хисоблаймиз. Агар Каломни рисоладагидай ўқисак ва ўргансак ўзимиз учун тушунарли бўлади. Муқаддас Каломнинг баъзи парчаларини тушуниш қанчалик қийин бўлса баъзи парчаларини тушуниш шунчалик осон ва оддий. Масалан: «Хамма нарсани нолимай ва шубхаланмай қилинглар.”(Филлипликларга 2:14). Бу оятни тушуниш эмас, амал қилиш керак. Муқаддас Каломни ўқийдиган хар бир одам уни ўз билими доирасида тушунади. Муқаддас Калом оятларини ўз тушунганича ва ўз хаётидан келиб чиққан холда изохлай олади. Ундан ташқари бизда Муқаддас Рух бор. Калом чин дилдан, очиқ юрак билан ўқилса, шу бугун бирор нарса олишим керак, деган фикр билан ўқилганда Муқаддас Рух бугун Худо нима демоқчи эканини тушунтиради.\nБАъзи холларда эса киши инсоний фикрлари билан оятда Худо айтмоқчи бўлган нарсани бутунлай бошқача тушуниб, бу хато фикрни бошқаларга хам етказади. Шундай холатга тушмаслик учун бошқа кишилардан хам бу оятнинг маъносини сўраш керак. Масалан Муқаддас Каломдаги «хоч” сўзини баъзи оятларда тўғридан – тўғри тушуниш хато хисобланади. Каломни эндигина ўқишни бошлаган киши, албатта бу сўзнинг юзаки маъносини қабул қилади. “Ўз хочингизни кўтариб ортимдан юринглар”. Бу оятни тушуниш учун “хоч” деган калит сўзнинг маъносини билиш керак бўлади. Бу оятда у сўз «хаётдаги азоблар, қийинчиликлар, оғирликлар, ва нихоят ўз ўлимини бўйнига олиб”, деган маъноларни беради. Бироқ Каломда тушунишга осон бўлган оятлар жуда кўп. Бу оятларни яна хам чуқурроқ ўрганишнинг хожати йўқ. Уларни хаётга тадбиқ этиш тушунганликни билдиради. Аёлларнинг жамоатда эркак кишига ўргатмай жим ўтириши кераклиги, эркакдан олдин сўзга чиқмаслиги, каби маъноларни берадиган оятлар баъзи халқлар учун қабул қилишга қийин.\nАммо Ўрта Осиё, Шарқ мамлакатларида одамлар бу оятларни жуда яхши тушунадилар. Уларнинг урф одатларига жуда тўғри келади. Бундай халқлар учун ўша оятларни хазм қилиш осон бўлади. Худованд бизга қандай гапиради? Биз Каломни қандай ўрганишимиз керак? Худованд осмондан туриб: «Хой, Менга қара Мен Худоман. Менда бошқа Худойинг бўлмасин. Сен мана бу бетдаги, мана бу оятни ёдлагин!”, деб гапирадими? Албатта Худованддан бошқа худо йўқлиги хақидаги оят тўғри, бироқ у бизга юқоридан буйруқ бермай, хаётимизда ишлаш орқали ўргатади. У биз билан бирга, хар қандай холатда, хар дақиқада биз унинг назаридамиз. Хаётимизда бўладиган холатлар ва ходисалар орқали Каломида ёзилганларнинг маъносини англатади. Шундай холатда биз ўша маънони юрагимизга шундай чуқур ўрнаштириб оламиз-ки, у ердан хеч қачон чиқиб кетмайди. Бундай ўрганиш энг аъло ўрганиш бўлади. Агар сиз хам Муқаддас Каломни қандай ўқиш керак, деган саволга жавоб топишни истасангиз, бизнинг сухбатимизга қўшилинг. Келгуси сухбатларимизда хам Каломни қандай ўқиш хақида маълумотлар бериб борамиз.


Ксения Собчак Путиннинг мурожаатини калака қилди\n15:35 / 10.12.2015\nРоссиялик журналист, телебошловчи Ксения Собчак Россия президенти Владимир Путиннинг сўзларини масхара қилиб, ўзини унинг сатирик образида синаб кўрди. Видеолавҳа YouTube сервисида пайдо бўлди.\nПутиннинг “Федерал йиғилишга йиллик мурожаат” нутқига пародия тарзида олинган видео ижтимоий тармоқларда муҳокама қилинмоқда.\nЎзининг “чиқиши”да Собчак президент номидан маъмуриятининг ташқи ва ички сиёсатдаги барча нуқталарини масхара қилди. Шунингдек, у “Жарроҳ”ни, Қодировни, Медведевни ва Ротенбергни тилга олишни ҳам унутмади.\n“Бир йил олдин мен Украина ҳақида кўп гапирган эдим. Бу йили эса “рус дунёси”нинг бошқа қисми, айнан Сурия ҳақида гапирмоқчиман. Дарвоқе, “Жарроҳ”, қалпоқни ечинг, сиз муолажахонамассиз, Қрим бўйича операциянгиз эса тугади аллақачон. Сурияни Чеченистонга қўшишни таклиф қиламан, ўз уйимиз ахир. Туркияни ҳозирча қўшиб олмай турамиз, лекин, агарда Эрдўған ўйлаб кўрмаса, уни фақат Аллоҳ эмас, Рамзон Қодировнинг ўзи ҳам жазолайди. Тушунганингиздек, бу ундан ҳам қўрқинчлироқдир”, - деди “президент” Собчак.\nКсения, “ўртоқ Чайкани Россия аксилкоррупция қўмитаси раҳбари этиб тайинлаш”ни талаб қилди.\nЎз чиқишининг якунида Собчак хоним Комсомольск-на-Амурени ободонлаштиришни таклиф қилди.\n“Комсомольск-на-Амуре нимага керак деб сўрарсиз? Менга шунчаки шу ном ёқиб қолди. Кейин, Дмитрий Анатольевич Медведевга бирор топшириқ бериш керак. Охир-оқибат, болани бир нарса билан банд қилиш керакку. Эътиборингиз учун катта раҳмат! Ҳаммага, асосан қишлоқликларга раҳмат”, - хулоса қилди телебошловчи.


Жамоамиз Зангиота мажмуасида\nAdmin 14,08-2019 625\nТошкент вилоятидаги XV асрга оид меъморий ёдгорлик ҳисобланган Зангиота зиёратгоҳи нафақат республикамизда, балки Ўрта Осиё мамлакатлари халқлари орасида маълум ва машҳурдир. Мажмуанинг бундай номланиши Ойхўжа ибн Тошхўжа исмли шахс номи билан боғлиқ бўлиб, тўқ буғдойранг тусли киши бўлганлиги сабабли одамлар орасида “Занги ота” (яъни “қорачадан келган”) номи билан машҳур бўлган. Шайх Арслонбобнинг авлоди (эвараси) бўлган, ўз даврида яссавия тариқати пири муршиди даражасига кўтарилган бу зот Тошкент шаҳрининг Самарқанд дарвоза маҳалласида туғилиб ўсганлиги ҳақида тахминлар бор. Милодий 1258 йил, Тошкент яқинидаги ҳозирги Зангиота қишлоғида вафот этган. Зангиота ва унинг издошлари халқ орасида ватанпарварлик, меҳнатсеварлик, адлу инсоф, поклик, яхшилик, меҳр-шафқат, художўйлик каби умуминсоний ғояларни тарғиб қилган. Зангиотанинг мурид ва шогирдлари, хусусан, Ҳасан ота, Саййид ота, Садр ота ва Бадр ота Дашти Қипчоқ ўзбеклари, Волгабўйи ва Урал тоғи этакларидаги татар ва бошқирдлар орасида ислом динининг ёйилишига ҳисса қўшган. Зангиота чўпонлик қилиб, ҳалол ризқ топиб ҳаёт кечирган. Зангиотанинг каромат ва фазилатларини Хўжа Аҳрор, шоирлар Махтумқули, Камий Тошкандий ва бошқалар тилга олиб, шеър ва хотиралар ёзиб қолдирганлар, халқ орасида у киши ҳақида ривоятлар тўқилган.\nЗангиота мақбарасини XIV асрнинг 80-йилларида Амир Темур қурдиргани ва XV асрнинг 20-йилларида Мирзо Улуғбек ҳомийлигида қўшимча қурилишлар ҳамда безак ишлари бажарилгани, мажмуа мустабид тузум даврида эса омборхона, кейинчалик музей вазифасини ўтаганлигини юртдошларимиз яхши билишади.\nВазирлар Маҳкамасининг 2013 йил 20 октябрдаги 322-сонли қарори асосида Тошкент вилоятидаги Зангиота мажмуаси ва унга туташ ҳудудларда кенг кўламли қурилиш ва ободонлаштириш ишлари олиб борилди. Мажмуа ҳудудида 1000 ўринли янги масжид биноси, Ўзбекистон мусулмонлари идораси вилоят вакиллигининг биноси, 40 ўринли таҳоратхона, 2 та ҳожатхона, эски ҳовуз ўрнига 2 та фаввора, 2 та миллий услубда лойиҳалаштирилган шийпон, тегишли коммуникация тармоқлари, ер ости ўтиш йўли, автотўхташ жойи, 50 ўринли 3 қаватли меҳмонхона, 70 ўринли чойхона, икки қаватли минимаркет ва бошқа ўндан ортиқ миллий ҳунармандчилик савдо дўконлари, новвойхона, замон талабига жавоб берадиган 50 ўринли деҳқон бозори, ошхона қурилди. Ушбу катта миқёсда қурилиш ишлари олиб борилаётган ҳудуд 2,7 гектар ер майдонни ташкил қилди.\nЯнги лойиҳа талабига кўра мажмуага кириш дарвозаси қайта қурилди, чегара деворлари қайта тикланди. Қадимги мадраса биноси тўла таъмирдан чиқарилди. Ҳовлидаги эски минора олиб ташланиб, янги масжид олдида янги, баландлиги 31 метр бўлган минора қурилди. Зангиота ва Анбарбиби мақбаралари ҳам буткул қайта таъмирланди. Мажмуадаги 5 та гумбаз қайта тикланди.\nБугун Зангиота мажмуаси зиёратчилар билан гавжум. Ушбу мажмуа тинч-осуда юртимизга кўрк бағишлаб турибди. Неча асрлик тарихга гувоҳ бу маскан ўз файзу таровати билан зиёратгоҳга узоқ-яқиндан келган юртдошларимиз, хорижлик меҳмонлар қалбига нур, кўнглига ҳузур, хотиржамлигу гўзал умидлар ҳадя этмоқда.\n“Адолат” ҳуқуқий ахборот маркази жамоаси Ийд қурбон ҳайити муносабати билан Зангиота мажмуасида зиёратда бўлишди. Ҳамкасбларимиз ҳам миллий, ҳам диний қадриятимиз рамзи бўлган бу тарихий мажмуа билан яқиндан танишишди. Ушбу меъморий ёдгорлик ҳамда Зангиота, Анбар она ҳақидаги ривоятлару китоблардан ўқиган-билганлари ҳақида бир-бирлари билан суҳбатлашишди. Руҳига куч, мадад, қалбига малҳам топишди, янги тассуротлар олишди.


Дзюдо. Жаҳон чемпионати. Фарангизнинг иккита жанги якунланди, Шарофиддин учинчи босқичда / Olamsport.com\n09 июн 15:03\nДзюдо. Жаҳон чемпионати. Фарангизнинг иккита жанги якунланди, Шарофиддин учинчи босқичда\nТеглар : ДзюдоШарофиддин БолтабоевФарангиз Хожиева\nБудапешт шаҳрида дзюдо бўйича катталар ўртасида жаҳон чемпионати давом этмоқда.\nМусобақанинг тўртинчи куни доирасида бугун икки нафар ҳамюртимиз юртимиз шарафини ҳимоя қилиши ҳақида аввалроқ хабар қилгандик.\nАёллар ўртасидаги баҳсларнинг -63 кг вазн тоифаси беллашувларида юртимиз шарафини ҳимоя қилган Фарангиз Ҳожиева илк даврада мадагаскарлик Лаура Расоанаиво Разафидан устун келган эди. Иккинчи даврада эса у Осиё ўйинлари совриндори, кореялик Хи Жу Ханга иппон баҳоси билан имкониятни бой берди ва мусобақадаги иштирокини якунлади.\n-81 кг вазнли дзюдочимиз Шарофиддин Болтабоаев эса баҳсларга иккинчи босқичдан қўшилди. У иккинчи даврада қатарлик Ҳалил Рибаҳига қарши татамига чиқди ва рақибини иппон эвазига мағлубиятга учратди. Энди Болтабоев учинчи даврада Озарбайжон ёки Мадагаскар вакилига қарши баҳс юритади.\nЎзбек дзюдосининг истиқболли режаларига бағишланган матбуот анжумани ўтказилди ФОТОГАЛЕРЕЯ 0


ТОШПУЛАТ РАХМАТУЛЛАЕВ СОГДИАНА: Бизда уқувли электр устаси йўқми? Ёки раҳбар жонкуяр эмасми?\n7 августга ўтар кечаси Боғимайдон маҳалласида, 60-мактабнинг ёнгинасида жойлашган 1277-трансформаторда ёнғин содир бўлди. Яхшиҳамки, ТП қаршисида яшайдиган Ҳикмат ака қаттиқ портлаш овозидан уйғониб кетиб, ташқарига чиқади ва трансформаторга ток етказувчи калитни бураб, катта фалокатнинг олдини олишга сабабчи бўлади.\nЭрталаб шаҳар электр тармоқлари корхонасини бўлган воқеадан хабардор қилдик. Мен ўзим шахсан корхона раҳбари Алишер Муталибовга қўнғироқ қилдим. Махсус машинани мутахассислари билан юборишни ваъда қилди. Ҳеч кимдан дарак бўлмагач, яна Муталибовни безовта қилишга мажбур бўлдим. У киши шаҳарда авария кўплигини, куннинг иккинчи ярмида “авария машинаси” кўрсатилган манзилда бўлишини билдирди. Фақат соат 16га яқин устлар келди. Улар аҳвол билан танишгач, керакли ускуналари йўқлиги ва аварияни бартараф этиш учун чилангар уста кераклигини айтиб, ғойиб бўлишди.\nКутдик, ҳеч ким келмади. Маҳалламиздаги уста Ўктамни илтимос қилиб, у айтган керакли материалларни сотиб олдик ва устамиз уч соат деганда ишини тугатди. Яна хонадонларга свет келди.\nБўлган воқеадан вилоят электр тармоқлари идораси раҳбари Маҳмуд Пардаевни хабардор қилдим. Бошлиқ Муталибов билан гаплашиб қўйишини таъкидлади.\nАна шунақа гаплар. Маҳалламизда уста бор экан, жонимизга оро кирди. У бўлмаганда, аҳоли неча кун светсиз ўтиришга маҳкум этилган бўларди? Бунақа идора, бундай “усталар” кимга керак? Улар ўз маошини оқлаяптими?


Жеки Чан Қозоғистонга келмоқда » Новости Узбекистана сегодня: nuz.uz\nНовости Узбекистана → Чойхона → Жеки Чан Қозоғистонга келмоқда\n03-06-2017 19:01 0 533 Рейтинг0 Чоп этиш\nЖеки Чан нафақат актёр, балки продюсер, сценарий устаси, режиссёр, хонанда ҳамдир.\nМашҳур актёр Жеки Чан Қозоғистонга ташриф буюради. Бу ҳақда “Nur.kz” сайти хабар бермоқда. Жеки Чан июнь ойида Остона шаҳрида ўтказиладиган ЭКСПО-2017 доирасидаги кинофестивалда иштирок этади.\n7 июндан 18 июнгача Қозоғистонда ўтказиладиган фестиваль чоғида Хитой фильмлари намойиши бўлиб ўтади. Ташкилотчилар бу йилги тадбир машҳур юлдузларга бой тарзда ўтишини ваъда қилишмоқда.\nЖеки Чан фильмлари асосан жангари жанрда бўлса-да, актёр турли трюклари билан ҳамон кино ихлосмандларини ўзига мафтун этиб келади. Айтиш керакки, у нафақат актёр, балки продюсер, сценарий устаси, режиссёр, хонанда ҳамдир.\n2016 йил ноябрь ойида Жеки Чан киносаноатга қўшган улкан ҳиссаси учун “Оскар” мукофотини қўлга киритди. 62 ёшли актёр мукофотни қўлга киритар экан, “200 та фильм, яна шунча синган суякларим учун “Оскар” меники”, дея чиқиш қилганди.


Ўзбекистон ва Кирғизистон чегара масалаларини уч ой ичида ҳал қилиш ниятида — Шавкат Мирзиёев – Газета.uz\n11 март 2021, 23:29 Сиёсат\nЎзбекистон ва Кирғизистон давлат чегарасини делимитация қилиш масалаларини уч ой ичида ҳал этишни режалаштирмоқда. Бу ҳақда 11 март куни президент Садир Жапаров билан бўлган музокаралар якунлари бўйича ОАВ учун ташкил этилган брифингда президент Шавкат Мирзиёев маълум қилди, дея хабар бермоқда «Газета.uz» мухбири.\n«Чунки биз чегара бўйича муносабатларимиз тарихида биринчи марта жуда қаттиқ ва аниқ келишиб олдик: ким қилиши керак, қачон қилишлари керак. Бу халқларимиз [ечимини] кутаётган жуда нозик муаммо. Ва биз Садир Нургожоевич билан ҳар бир чегара масаласи бўйича чегараларни аниқ тавсифлашга келишиб олдик: ким қилади, қачон қилади. Биз ҳаттоки муддатларини ҳам аниқлаб олдик — уч ой ичида», — деди Шавкат Мирзиёев.\nУнинг сўзларига кўра, айрим чегара ҳудудидаги масалалар тез фурсатларда ҳал этилади.\nФарғона вилояти ҳокими Ҳайрулла Бозоров «Газета.uz»га чегара масалаларини уч ой муддат ичида ҳал этиш кўзланаётганини тасдиқлади.\nҲозиги пайтда Ўзбекистон ва Қирғизистон 85 фоиз давлат чегараларини таснифлаб бўлинди. Кенгайтирилган музокаралар давомида Садир Жапаров 2017 йилдаги чегаралар ҳақидаги келишувига кирган участкаларда инжинерлик ишларини амалга оширишда конфликт юзага келишига йўл қўймаслик лозим. Бунинг учун эса чегераолди тузилмаларнинг, қолаверса маҳаллий ҳокимият органларининг ўзаро алоқасини кучайтириш ҳамда аҳоли ўртасида тушунтириш ишларини олиб бориш керак.\nЎзбекистонга тегишли бўлган 4 та эксклавлар Қирғизистон ҳудудида жойлашган. Бундан ташқари, мамлакатда битта тожик ва яна битта қирғиз анклав ҳудудлар ҳам мавжуд. Ўзбекистоннинг эксклави бўлмиш — Сўх ҳам аҳолиси, ҳам майдони жиҳатидан дунёдаги энг катта эксклав ҳудуд ҳисобланади.\nФевраль ўрталарида Қирғизистон миллий хавфсизлик давлат қўмитаси раҳбари Камчибек Ташиев икки давлат ҳудудларни алмашмоқчи эканини маълум қилган эди.


PressReader - Biznes Daily Birzha (Exchange): 2018-12-04 - Хавотирга асос йўқ...ми?\nХавотирга асос йўқ...ми?\nBiznes Daily Birzha (Exchange) - 2018-12-04 - СПОРТ -\nКейинги пайтларда 2020 йилда Токиода ўтадиган Олимпиада дастуридан бокс мусобақалари чиқариб ташланиши ҳақида турли гап-сўзлар кучайган, ХОК эса Халқаро ҳаваскорлар бокс федерациясининг Олимпиада-2020 доирасидаги барча режаларини музлатиб қўйганди.\nХалқаро олимпия қўмитаси президенти Томас Бах ХОК ижроқўмининг Токио шаҳрида ўтган йиғилишидан кейин ташкил этилган матбуот анжуманида шу гап-сўзларга ойдинлик киритди.\n“Биз бокс турнирининг Токио Олимпиадаси дастурида бўлишини хоҳлаймиз ва бунинг учун бор имкониятимизни ишга соламиз. Бутун дунё боксчилари, бундан хавотир олманглар”, деди Бах.


СУДЬЯЛАР ОЛИЙ КЕНГАШИ ВАКИЛЛАРИ АНДИЖОНДА ФАОЛИЯТ КЎРСАТАЁТГАН СУДЬЯЛАР БИЛАН УЧРАШДИ - AUZ.UZ\nСУДЬЯЛАР ОЛИЙ КЕНГАШИ ВАКИЛЛАРИ АНДИЖОНДА ФАОЛИЯТ КЎРСАТАЁТГАН СУДЬЯЛАР БИЛАН УЧРАШДИ\nндижон вилояти судида Ўзбекистон Республикаси Судьялар олий кенгаши вакиллари тизим ходимлари билан учрашди. Жонли мулоқот шаклида ўтган учрашувнинг асосий мавзуси судьяларнинг чинакам мустақиллигини таъминлаш ҳамда тизимда коррупциянинг барвақт олдини олиш ҳақидабўлди.\nКенгаш раиси ўринбосари Алишер Жалилов таъкидладики, суд-ҳуқуқ ислоҳотларининг ҳозирги босқичида суд мустақиллиги, судья дахлсизлиги ҳамда тизимда коррупциянинг барвакт олдини олишга жиддий эътибор қаратилаётгани бежиз эмас. Чунки бунинг ҳуқуқий асослари шакллантириб бўлинди. Талаб эса битта: жамиятда қонун устуворлигини сўзсиз таъминлашдир. Тайинланаётган жазолар содир этилган жиноятга мос, ҳар томонлама асосли ва адолатли бўлмоғи лозим.\nЖиноят, фуқаролик, иқтисодий ёки маъмурий – қайси иш бўлмасин, ҳар томонлама ўрганилиб, холис ва асосли қарорлар қабул қилиниши керак. Суд ишини ҳал қилишда таниш-билишчилик ёки қайси бир тарафнинг манфаатиустун қўйилишига судьянинг ҳаққи йўқ экани учрашувда алоҳида таъкидланди.\nҚачонки тизимда ушбу иллатлар буткул йўқотилмас экан, фуқароларнинг судларга бўлган ишончини ошириш қийинлашиб бораверади. Судьяларимиз ўзларига судьялик ваколати берилиши билан бир вақтда жуда катта масъуълият юкланганини ҳис қилишлари лозим.\nМаълумки, судьялар дахлсизлиги бузилишининг ва уларнинг одил судловни амалга ошириш борасидаги фаолиятига аралашишнинг олдини олиш бўйича чора-тадбирлар кўриш – Судьялар олий кенгашининг ваколат доирасидаги асосий вазифалардан ҳисобланди. Шунингдек,судьяларни интизомий жавобгарликка тортиш, уларни жиноий ва маъмурий жавобгарликка тортиш учун розилик бериш ҳақидаги масалани кўриб чиқиш ҳам Кенгаш ваколатига тегишли масала.\nКоррупция нафақат ишдаги тарафларнинг қонуний манфаатига, балки бутун жамият тараққиётига зарар етказувчи иллатдир. Қонун ва ҳуқуқ посбони бўлган суд ходимлари орасида бундай ҳолатларнинг бирон-бир кўриниши билан келишиб бўлмайди.\nМулоқотда, шунингдек, судларнинг оммавий ахборот воисталари билан ҳамкорлиги масаласига ҳам алоҳида тўхталиб ўтилди. Чунки суд органларининг фаолиятида очиқлик ва шаффофликни таъминлаш бугуннингмуҳим талабларидан биридир. Иккинчидан, қонун устуворлиги ва фуқароларнинг ҳақ-ҳуқуқларини таъминлаш масаласи жамиятда ҳуқуқий маданият қандай шаклланганига ҳам боғлиқ. Суд органлари фаолиятидаги очиқлик ҳам,фуқароларнинг ҳуқуқий онги ва маданиятини шакллантиришда ҳам оммавий ахборот воситаларининг ўрни катта.


Алишер Турдиқуловни табриклаймиз! - "Насаф" ФК расмий веб-сайти\n06 Oct 2018 Янгиликлар, "Насаф"га оид асосий хабарлар\nАлишер Турдиқуловни табриклаймиз!\nБугун “Насаф” Профессионал Футбол Клубининг катта маъмури – Алишер Турдиқуловнинг таваллуд айёми куни. Фидоий ходими бугун ўзининг қутлуғ – 52 ёшини нишонламоқда.\nЖонкуяр ходимимиз “Насаф” футбол клуби ташкил бўлгандан бўён жамоамизда меҳнат қилиб келмоқда. Клубимиз ҳаёти билан, ҳамнафас. Катта маъмуримиз доимо жамоамиз ташвишлари билан банд. Ўз зиммасига юклатилган вазифани бекаму – кўст бажариб келади. Алишер Турдиқулов ҳақида яна жуда кўп ижобий фикрларни айтиш мумкин.\nБиз Алишер Турдиқуловни қутлуғ 52 ёши билан самимий муборакбод этамиз. У кишига аввало мустаҳкам сиҳат-саломатлик, узоқ умр ва бахт саодат тилаймиз. Истагимиз, азиз фарзандларининг бахтини, камолини кўриб юриш ҳамиша насиб этсин.\nСевимли “Насаф” жамоамизнинг зафарли онларини биргаликда нишонлаш насиб этсин!


Ўзимизнинг нашр - Ishonch.uz\nБош саҳифа Спорт Ўзимизнинг нашр\nИшонч туйғуси одамларни бир-бирига боғлаб турган муҳим риштадир. Ўзаро самимий туйғулар асосига қурилган дўстлик ва ҳамкорлик ришталари қанчалик мустаҳкам бўлса, умри ҳам шунчалик безавол ва бардавом бўлади. Бизнинг «Ishonch» бундан 30 йил муқаддам ана шундай яхши ниятлар ила чоп этила бошланган.\nЎттиз йилдирки, таҳририятнинг жонкуяр ходимлари мамлакатимиз ҳаёти, кенг кўламли ислоҳотлар, ижтимоий-иқтисодий, маданий-маърифий жараёнлардан одамларни бохабар этиш борасида баҳоли қудрат ўз ҳиссасини қўшиб келмоқда. Ўша жараёнларда менинг ҳам озгина (12 йил) ҳиссам қўшилганидан бахтиёрман.\nҲеч бир муболағасиз айтиш мумкинки, газета саҳифаларида доимий равишда бериб борилган долзарб мавзудаги таҳлилий-танқидий, публицистик мақолалар уни йиллар оша республикамиздаги нашрлар қаторидан ўрин олишига, ўқувчилар назарига тушишига сабабчи бўлди.\nБу йил жонажон Ватанимизнинг истиқлолга эришганига 30 йил тўлади. Бизнинг «Ishonch»имизни ана шу давр мобайнида халқимиз босиб ўтган машаққатли ва айни дамда, шарафли йўл, юртимизда босқичма-босқич эришилган муваффақиятларнинг ўзига хос солномасига менгзасак, асло муболаға бўлмайди.\nҲозирги кунда ҳам мазкур нашрда мамлакатимиз кундан-кунга босиб ўтаётган мураккаб, аммо шонли ва шарафли йўл акс этаётир. Ўзининг газета ўқимаслиги билан фахрланаётганлар бу йўлнинг ҳаётбахш нурларини, улардаги ранг-баранг жилоларни қайдан ҳам билсин? Ахир, айнан газета нафақат бугунги кун панорамасини тўлиқ кўриш ва кузатиш, балки келгусидаги истиқболни ҳам яққол тасаввур қилишга ёрдам бериши кундек равшан-ку! Қолаверса, матбуотда ишлашнинг ўзига яраша машаққати бор. Битта мақола ёки ахборот тайёрлангунча неча кишининг кўз нури тўкилади, кейин саҳифаланади, ҳар бир саҳифа мусаҳҳиҳлар қўлидан ўтказилиб, босмахонага юборилади ва тонггача тўлиқ босмадан чиқарилади, пировардида, тайёр маҳсулот — газета ўқувчилар қўлига етиб бориши учун бутун мамлакат бўйлаб юзлаб одамлар жон койитади. Масъуллар тун бўйи, янаям аниқроғи, тонготаргача қолиб ишлайди. Энг қизиғи, шу ҳол бот-бот такрорланади. Бундай иш тартибига ҳар қандай одам ҳам чидаш беролмаслиги аниқ.\nАна шундай қийин, сермашаққат, аммо шарафли, масъулиятли касбни эъзозлаб келаётган жамоа аъзоларини, қадрли ҳамкасбларимни бугунги қутлуғ сана билан чин юракдан қутлайман.\n2014-2018 йилларда «Ishonch» газетаси\nАввалги саҳифаХалқчиллиги учун севиб ўқишади\nКейинги мақолаОрол денгизи ядровий портлаш сабаб қуриган(ми?)


“Сўғиёна” жамоаси хайрли ишга қўл урди\n1 апрель, 2020, 14:23\nШу кунларда коронавирус ваҳимаси ҳеч бир давлатни четлаб ўтмаяпти.\nЮртимизда 16 мартдан карантин эълон қилингани ҳамда барча спорт тадбирлари тўхтатилганидан хабарингиз бор. Буларнинг барчаси дунё жамоатчилиги диққат-марказида бўлиб турган коронавирусга қарши самарали курашиш йўлида қилинмоқда.\nЖиззахнинг “Сўғдиёна” футболчилари, мураббийлар штаби ва жамоа рахбарияти шундай синовли кунларда халқимиз дардига малҳам бўлиш мақсадида хайрли ишга қўл ўришди ва ўз маошларининг маълум қисмини карантинда қолаётган аҳоли ҳамда меҳрибонлик уйидаги болалар соғлиғи учун ажратишга қарор қилишди. Бу ҳақда клуб матбуот хизмати хабар тарқатди.\nХабарда айтилишича, жамоа аъзоларидан йиғилган маблағга қўшимча тиббий ниқоблар, тиббий қўлқоплар ва бошқа керакли нарсалар харид қилинди ва аҳолининг эҳтиёжманд қатламига туҳфа қилинди.


Соғлиқни сақлаш тизимида қандай ўзгаришлар кутилмоқда? - Zamin.uz\n18:56 / 23.09.2018\nНиҳоят, Ўзбекистонда роботлаштирилган жарроҳлик, радиожарроҳлик, фотодинамик терапия каби юқори технологияли даволаш усуллари ривожлантирилади, шифохоналарда даволанувчилар сони сезиларли даражада камаяди. Бош вазир ўринбосари Азиз Абдуҳакимов яқин ўн йилда республика тиббиёт муассасалари фаолиятида кузатиладиган ўзгаришлар ҳақида сўз юритди.\nУч босқичли ривожланиш дастури\nЯқин йилларда соғлиқни сақлаш тизимининг ривожланишини шартли равишда уч босқичга тақсимлаш мумкин. Ўзгаришларнинг бари Жаҳон соғлиқни сақлаш ташкилоти (ЖССТ) тавсияларига мувофиқ энг яхши замонавий профилактика, касалликлар диагностикаси ва даволаш тажрибаси билан характерланади.\n2019-2020 йилларга тўғри келувчи биринчи босқичда соғлиқни сақлаш тизимини қайта йўналтиришни режалаштиряпмиз. Шифокорларнинг асосий вазифаси касалликлар профилактикаси бўлади. Бунинг учун бирламчи тиббий-санитар ёрдам тармоғини оптималлаштириш жараёнини ўтказиш, фаолиятни беморнинг оғриқдан азият чекиб шифокорга мурожаат қилишидан эмас, балки касалликларни эрта босқичда аниқлашга йўналтириш керак бўлади. Бу патронаж ва реабилитацион ишларни кучайтиришни талаб қилади. Энг кенг тарқалган касалликларни аниқлаш учун оммавий скринингни ривожлантирамиз. Биринчи звено тиббиёт муассасалари у ёки бу касалликларни аниқлаш мақсадида аҳолини оммавий кўрикдан ўтказиш ташаббуси билан чиқади.\n"Соғлом овқатланиш" дастурларини амалга ошириш йўли билан нотўғри овқатланишни эрта босқичда аниқлаш ва касалликлар профилактикасига катта эътибор қаратилади. Дастур шунингдек ортиқча вазндан азият чекувчи кишиларни парҳезли овқатланиш билан таъминлашни ҳам ўз ичига олади.\nУмуман олганда, "соғлом турмуш тарзи" бўйича дастурлар ривожланиши ва тарғиботига катта эътибор қаратилади. Болалар боғчаси, мактаб, коллеж, лицей ва олий таълим муассасалари, меҳнат жамоалари, маҳалла қўмиталари, хотин-қизлар ташкилотлари, Ёшлар иттифоқидан тортиб то кексалар ва нафақахўрларни бирлаштирувчи ташкилотларгача ҳар куни жисмоний тарбия ва спорт билан шуғулланиш оммавий тарғиб қилинади, тўғри овқатланиш усулларига оид хабардорлик даражаси оширилади.\nКўпчилик шифокорга ташриф касалхонада даволаниш билан тугаши кераклигига ўрганиб қолган. Илғор тиббиётга кўра, терапевтик касалликларнинг аксарияти шифохонага жойлашувни талаб қилмайди. Шу боис беморлар зарур тиббий муолажаларни олиш учун мурожаат қилувчи кундузги стационарлар тармоғини кенгайтириш режалаштирилмоқда. Ҳаракатланишга қийналувчи кексалар ҳамда жамоатчиликда пайдо бўлиш тавсия этилмайдиган беморлар алоҳида эътиборни талаб қилади. Шунинг учун "Уй стационари" хизматини йўлга қўямиз, яъни тиббиёт ходими белгиланган муолажаларни ўтказиш учун беморнинг уйига боради.\nЗамонавий тиббиётни юқори технологияларсиз тасаввур қилиб бўлмайди. Трансплантология ривожига алоҳида эътибор қаратилади, зеро бу баъзи беморлар ҳаётини сақлаб қолишнинг ягона йўлидир. Бугунга келиб Тошкент шаҳрининг бирйўла бир неча тиббиёт муассасаларида буйрак кўчириб ўтказиш операциялари бажарила бошланди, Республика ихтисослаштирилган нефрология ва буйрак трансплантацияси илмий-амалий тиббиёт маркази ишга туширилди. Академик Воҳидов номидаги Республика ихтисослаштирилган жарроҳлик илмий-амалий тиббиёт марказида жигарни кўчириб ўтказиш билан боғлиқ операциялар бажарилмоқда. Гематология ва қон қуйиш илмий-тадқиқот институтида илдиз ҳужайраларини кўчириб ўтказиш йўли орқали қон касалликларини даволаш учун зарур шароитлар яратилмоқда. Мамлакатда бундай даволаш имкониятларининг йўқлиги одамларнинг ўз уйлари ва машиналарини сотиб, чет мамлакатларга даволаниш учун кетишига олиб келади, зеро бу жуда катта харажатларни талаб қилади. Вазиятни тубдан ўзгартирамиз. Маҳаллий клиникаларда даволаниш ҳамёнбоп нархларда бўлади.\n2021-2023 йилларда эса олий тиббиёт муассасаларининг клиникалари ривожига, уларда юқори технологияли даволаш усулларининг жорий қилинишига урғу берилади. Бу ҳудудий клиникаларда шифокорларни тайёрлаш ва юқори технологияларни татбиқ қилиш учун шароит яратади.\nБиринчи босқичда овқатланишга катта эътибор қаратамиз, зеро нотўғри овқатланиш соғлиқ билан боғлиқ жиддий муаммоларнинг юзага келишига олиб келади. Соғлом овқатланишни ривожлантиришга қаратилган ягона сиёсатни белгилаб берувчи Миллий озиқланиш институти фаолияти йўлга қўйилади. Бу аҳоли, жумладан оналар ва болаларнинг нотўғри овқатланиши натижасида юзага келувчи салбий асоратларни қисқартиришга олиб келишига умид қиламиз, ортиқча вазн ва семизлик, соғлом таом билан таъминлаш ва бунинг учун барчага бирдек имконият яратиш шулар жумласидандир.\nБитиши қийин бўлган жароҳатларни даволашда юқори самара берувчи фотодинамик терапияни ривожлантиришни ҳам режалаштиряпмиз. Менинг фикримча, бу йўналишни ривожлантиришда маҳаллий олимларнинг ишланмаларига етарлича эътибор қаратиш керак. Шунингдек, бу даврда мамлакатда жарроҳ-роботлар, радиожарроҳлик учун ускуналар ва даволашнинг бошқа юқори технологияли жарроҳлик усулларини жорий қилиш режалаштирилмоқда.\nЙўлтанламаслар, махсус вагонлар ва вертолётлар\nУзоқ муддатли истиқболда 2029 йилгача минтақалардаги самарасиз фаолият кўрсатаётган шифохоналар фаолиятини тўхтатиб, стационар тиббиёт муассасалари тармоғини оптималлаштиришни режалаштиряпмиз. Ривожланган мамлакатлар тажрибасига мувофиқ тиббий хизматларнинг деярли барча жабҳаларини ўз ичига олган йирик замонавий кўп профилли тиббиёт марказларини ишга туширамиз.\nФавқулодда вазиятларда мобиль ёрдам кўрсатиш учун транспорт инфратузилмасини ривожлантиришга алоҳида эътибор қаратилади. Шифокорлар энг қисқа фурсатларда керакли манзилга етиб бориб, шошилинч ёрдамга муҳтож беморни стационарга етказишлари учун замонавий ва реанимацион автомобиллар, темирйўл транспортида махсус вагонлар ва ҳатто вертолётлар билан таъминланади. “Замин” янгиликларини “Telegram”да кузатиб боринг\nЎзбекистонда чекувчиларнинг ярми бевақт ўлим хавфига дучор бўлмоқда\n31-05-2018, 13:13, ---\n20-02-2018, 09:25, ---\nЭнди Тошкентда ҳар жума куни "Тиббиёт куни" деб белгиланди\n27-01-2018, 07:31, ---


Тинчлик ва барқарорликнинг ишончли кафолати | O'zLiDeP\nТинчлик ва барқарорликнинг ишончли кафолати\nМамлакатимиз мустақиллигини, фуқаролар тинчлиги ва хавфсизлигини таъминлаш, уларнинг хуқуқлари ва қонуний манфаатларини ҳимоя қилиш давлат сиёсатининг устувор вазифаларидан бири ҳисобланади. Инсоннинг энг устувор ва муқаддас ҳуқуқларидан бири бу – тинч яшаш ҳуқуқидир. Давлат ва жамиятнинг бурчи ана шу ҳуқуқни барча қонуний воситалар билан кафолатлаб беришдир. Тарихдан маълумки, ҳар қандай давлатнинг мустақиллигини, халқнинг эрки ва тинчлигини унинг ўз армияси, Қуролли Кучлари томонидан ҳимоя қилинади. Ўз мустақиллигини, тинчлигини асрай олган давлатгина барқарор ривожланади, тинчлик, хотиржамлик, осойишталик қарор топган мамлакат гуллаб-яшнайди.\nҚуролли Кучларимизни ислоҳ қилиш бўйича ўз вақтида қабул қилинган дастурга мувофиқ амалга оширилган кенг кўламли ишлар замонавий талабларга жавоб берадиган миллий армиямизни шакллантириш ва бошқаришнинг сифат жиҳатдан мутлақо янги тизимига ўтиш борасида муҳим қадам бўлди. Қисқа вақт ичида ҳарбий округлар, чегара ҳудудлари ва махсус операцияларга ихтисослаштирилган қисмлар тузилди.\nМиллий армиямизни босқичма-босқич ва тизимли равишда шакллантиришда, аввало, хавфсизлигимизга қарши қаратилган жиддий таҳдид ва хатарлар, айниқса, халқаро терроризм, экстремизм, наркоагрессия, оммавий қирғин қуролларининг тарқалиши каби бало-қазолар ҳисобга олинди.\nМамлакатимиз ҳудудига суқилиб кирадиган ҳар қандай тажовузкор босқинчига қарши қатъий зарба беришга қодир бўлган Махсус операцияларни амалга оширадиган кучлар, Террорчиликка қарши курашиш корпуси бўлинмалари ва бошқа замонавий жанговар бўлинмалар ташкил этилди ва уларнинг фаолиятини кучайтириш давом эттирилмоқда.\nБугун Армияда хизмат қилишнинг нуфузи баланд. Йигитларимиз учун ҳарбий соҳада хизмат қилиш, нафақат фахрли бурч, балки юксак шон-шарафга айланди.. Барча ота-оналар ўз фарзандлари вояга етгач, унинг Қуролли Кучларимиз сафларида хизмат қилишини ният қилишади. Чунки замонавий жанговар техник қуролларни мукаммал эгаллаган йигитларимиз миллатнинг, юртнинг ифтихори бўлишаётганини ҳаммамиз кўриб турибмиз.\nМамлакатимизда қабул қилинган Ҳаракатлар стратегиясига мувофиқ, ўтган қисқа даврда миллий армиямизни ислоҳ қилиш бўйича аниқ чора-тадбирлар қабул қилиниб, Қуролли Кучларимиз қиёфасини тубдан ўзгартириш жараёни бошланди.\nҲарбий соҳадаги ислоҳотларнинг самарасини оширишда янгидан қабул қилинаётган Мудофаа доктринаси муҳим роль ўйнайди. Ушбу доктрина Ўзбекистон ташқи сиёсатининг очиқлик тамойилини, яқин қўшнилар билан дўстона ва амалий муносабатларни ривожлантиришни ифода этади. Унда давлатимиз мустақиллиги ва суверенитетини мустаҳкамлаш устувор вазифа сифатида аниқ белгилаб қўйилган.


Бухгалтерияни “ажойиб қўлларга” топшираман | NORMA.UZ\nБаъзан масала ва муаммоларнинг энг яхши ечими – бу уларни бошқаларга топшириш! Айниқса, агар бу “бошқалар” - ўз ишининг устаси бўлса. Компаниянгиз учун бирор муҳим нарсани, масалан, бухгалтерияни, юридик масалаларни, офисга ёки IT-инфратузилмага хизмат кўрсатишни аутсорсинг компанияларига ишониб топширса арзийдими, биз сиз учун ҳал қилмаймиз. Бироқ, аутсорсинг нима деганини, унинг кучли ва заиф томонлари нимада эканлигини тушунишга ёрдам берамиз.\nТанлаш ва ишлаш\nАутсорсинг – бу компаниядаги ишларнинг бир қисмини бошқа юридик шахсга топшириш. Кўпинча IT-инфратузилмага, офисга хизмат (клининг-хизмати) кўрсатишни, бухгалтерия ҳисобини, юридик масалаларни, корпоратив сайтни юритишни, реклама кампаниясини ишлаб чиқиш ва юритишни аутсорсингга беришади. Ишларнинг бир қисмини топширишга қарор қилар экан, аввало, ташкилотнинг раҳбари бундай ҳамкорликдан юзага келадиган хатарлар ва орттиришлар ҳақида бош қотиради. Жумладан, ахборотнинг ошкор этилмаслиги ва ишнинг сифати ҳақида.\nҲозирча раҳбарлар мустақил равишда ходимлар штатини қабул қилишга рағбат қилган ҳолда, Ўзбекистон бозорида ҳар доим ҳам бошқаларнинг хизматларига мурожаат қилишга тайёр эмаслар. Агар сиз аутсорсинг компаниясига мурожаат қилишга қарор қилган бўлсангиз, у ҳолда ёдда тутинг: бугун копирайтер томонидан ёзилган матн билан у ёки бу фирмада қандай ажойиб мутахассислар ишлаши ҳақида унча-мунча одамни ҳайратлантира олмайсиз. Унинг хизматларидан фойдаланганлар, танишларнинг тавсиялари анча муҳим ҳисобланади. Шунинг учун, агар компания етарли даражада “ижобий баҳога” эга бўлмаса, у ҳолда аутсорсер билан шартнома лойиҳасида сизни ташвишга солаётган барча фикрларни кўрсатинг.\nХодимми ёки аутсорсинг?\nҚай бири яхшироқ: ишни бажаришни ўз ишини яхши биладиган мутахассисга топширишми ёки аутсорсингга беришми? Келинг, иккала ҳолатда ҳам ижобий ва салбий нозик фарқларни кўриб чиқамиз.\nМеҳнатга ҳақ тўлаш. Кичкина ташкилот учун ўз ишини сифатли ва муддатида бажарадиган кўп маблағ талаб қиладиган мутахассисларни сақлаш кўпинча зарар келтиради. Чаласавод ёки ҳамма нарсани мустақил ўрганган, бироқ сифатга жавоб бермайдиганни ишга олиш – фойда келтирмайди. Ахир қимматбаҳо ускунани ишдан чиқариши мумкин, ҳар ҳолда “чаласаводлиги” ҳақида ҳам огоҳлантирган, уни мунтазам жаримага тортиш ҳам – беҳуда. Бу ишда аутсорсинг – ечимлардан биридир, чунки аутсорсер сизга ҳамма иш вақтини эмас, балки иш вақтининг бир қисмини сарфлайди ва сиздан унинг тушлик қилиши учун, йўлкира ҳақи ва касаллик варақаларини тўлашингиз талаб қилинмайди, ваҳоланки, штатдаги мутахассисга булар учун тўлаш керак. Қатор ҳолатларда аутсорсинг бўйича иш штатда ходимни “сақлашдан” арзонга тушади.\nШтат бирлиги. Ходимларнинг энг кўп сони белгиланганда, ташкилот копирайтер, IT-мутахассис жалб қилиб штатни кенгайтиришга, ёки бутун бухгалтерия хизмати ёхуд юридик бўлимни ёллашга йўл қўя олмайди. Бундай ҳолатда аутсорсингга эътиборни қаратса арзийди. Айниқса компаниянинг тасарруфида бир эмас, балки бир нечта профессионаллар мавжуд бўлади, улар низоли жиҳатларни ҳал қилишда маслаҳатлашиб, тўғри ечим топадилар. Бунда амалиётчилар гуруҳи ақллироқ чиқиб, ишни штатдаги ходимдан яхши бажариши шарт эмас. Эслатамизки, аутсорсер сизга ҳамма иш вақтини эмас, балки фақат иш вақтининг бир қисмини сарфлайди. Демак, бу мутахассисларда бошқа мижозлар ва топшириқлар ҳам бор, ҳамда улар бу ишларни сизники каби яхши уддалашлари, уларга ҳам ўз вақтларини ажратишларини лозимлигини англатади.\nИнсон омили. Аутсорсерда реклама ёки мутахассиснинг обрўси қанчалик бўлмасин, улар ҳам инсон. Улар бетоб бўлиб қолишлари, уйқуга тўймасликлари, ёки “чап ён билан” туришлари мумкин, шунинг учун – хато қилишлари мумкин. Афсуски, булардан ҳеч ким муҳофазаланмаган. Ягона фарқ шундаки, қачон “алмаштириб бўлмайдиган” штатдаги мутахассис бетоб бўлиб қолса ёки ишдан бўшаса, барча масалалар одатдагидан кўра секинроқ ҳал қилинади. Аутсорсинг бўйича хизматларни таклиф қилаётган компанияга мурожаат қилганда, асл мақсадига кўра, инсон омилидан хизматларга нуқсон етиши керак эмас, бироқ амалиётда эса битта лойиҳа устида битта мутахассис ишлайди ва агар у билан нимадир содир бўлса, ишларни бошқага топшириб, янги ходим “ишга киришиши” учун бирмунча вақт талаб этилади. Агар гап фирма мутахассиси бухгалтерияни сифатли юритган бухгалтерия ҳисоби ҳақида борса, топшириш жараёни осонроқ кечади, бироқ агар масала ижодий ишларда бўлса – бу ерда барчаси шахсий сифатларга бевосита боғлиқ бўлади ҳамда яхши мутахассисни топиш баъзан жуда мураккаб бўлади.\nЭтика, ёки ошкор қилмаслик ҳақида бир қанча сўз\nБугун олинадиган энг қиммат нарса – бу ахборот, ва у ёки бу компания хизматларига мурожаат қилганда ҳамда штатга мутахассисларни қабул қилганда шуни тушуниш лозимки, муҳим ахборот, айниқса бу ахборот рақобат устунлиги ҳақида бўлса, ташкилот ташқарисига чиқмайди.\nХодим ёки аутсорсер уни ошкор этмаслигига кафолат бериб бўлмайди, аммо уни жавобгарликка тортиш - мумкин. Меҳнат шартномасида ёки хизмат кўрсатиш шартномасида ахборотни ошкор этмаслик тўғрисида бандни кўзда тутиш зарур. Агар гап реклама агентлиги ва бошқа ижодий лойиҳалар, масалан, корпоратив сайт ҳақида борса, рақобатчилар билан ишлашга тақиқни ҳам кўрсатиш мумкин.\nКомпания билан хизмат кўрсатиш учун шартнома тузишда кўпгина жиҳатларни, хусусан, шартномани бекор қилиш шартларини, шу жумладан, буни қандай муддатидан олдин ва бир томонлама тартибда бажаришни ҳисобга олиш зарур. Чунки аутсорсер томонидан бажарилаётган ишнинг сифати сизни қониқтирмаслиги мумкин. Сиз сифатсиз иш билан кифояланиб қолмаслигингиз учун, бу ҳақда олдиндан бош қотиринг.\nПировардида, қандай қарор қабул қилсангиз ҳам – ишни аутсорсерга топширасизми, у билан мустақил шуғулланасизми ёки ишга мутахассис ёллайсизми, балки “бори билан” амаллайсизми – асосийси, бизнес “соат каби” фаолият юритсин.


Бухоро вилоятида пилла етиштириш ва ипакдан тайёр махсулотлар ишлаб чиқариш лойиҳаси ишга тушмоқда\n13:40 / 07.04.2017\n«Bukhara Brilliant Silk» қўшма корхонаси Бухоро вилоятининг Ғиждувон, Шофиркон ва Пешку туманларида ортиқча ишчи кучи кўплигини инобатга олиб, мазкур туманларнинг ҳар бирида 500 Га жами 1500 Га майдонда интенсив тут плантацияларини ҳамда етиштирилган пиллани қайта ишлаш комплексини ташкил этиш режалаштирилган.\nМазкур лойихани амалга ошириши натижасида корхона режага асосан бир йилда 3 марта пилла хосилини олиб,қўшимча равишда 1260 тонна пилла хом-ашёсини ўзи етиштиради ва 135 тонна ипак толаси ҳамда 1350 минг п/м ипак матосини ишлаб чиқаради ва барча махсулотни экспорт қилади.\n“Ўзсаноатқурилишбанк” АТБ кредит маблағлари ҳисобидан Хитойдан интенсив тут кўчатлари ва пиллани етиштириш учун махсус ускуналар олиб келтирилади.\nНатижада, Бухоро вилоятининг Ғиждувон, Шофиркон ва Пешку туманларининг 2500 нафар иш ўринлари яратилди.\nБухоро Ўзсаноатқурилишбанк пилла\n"Поле чудес" бошловчиси Леонид Якубович Бухорода\nЎзбекнинг «ҳаводаги алломалари» бутун дунёга кулги бўлмайдими?\nЎзсаноатқурилишбанк ва Тожикистоннинг йирик банклари ўртасида муҳим ҳужжатлар имзоланди\nНавбат "муаллақ" алломаларга! Тарихий масканлар жозибадорлиги оширилмоқда\nФоторепортаж: ЙПХ ходимлари аёлларни байрам билан қутлашди


ИнтерФУТБОЛ :: Тоҳир Шамсиддинов: “Мухлиссиз ўйин ўтказиш “Навбаҳор”га ярашмас экан”\nТоҳир Шамсиддинов: “Мухлиссиз ўйин ўтказиш “Навбаҳор”га ярашмас экан”\nХабарингиз бор, 14 ноябрь куни Ўзбекистон кубоги баҳсларига қуръа ташланди. Унга кўра, жорий йил ОЧЛ йўлланмасига эга чиқишни мақсад қилган «Навбаҳор» кейинги босқичга чиқиш учун Про-лига вакили «Оқ-тепа» билан сафарда тўп сурадиган бўлди.\nСуперлигадаги беқарор иштирок туфайли халқаро мусобақаларга йўлланма берувчи ўринлардан бирини эгаллаш имкониятини йўққа чиқарган «лочинлар» табиийки, кубок баҳслари орқали вазифани бажаришга уриниб кўришади. Боз устига, кубок финалининг Наманганда ўтиши ҳам «Навбаҳор» вакилларига қўшимча мотивация берса, ажабмас. Биз қуръа жараёни якунига етгач, наманганликларнинг тажрибали ҳимоячиси Тоҳир Шамситдиновни суҳбатга тортиб, унинг қуръа борасидаги фикрлари билан қизиқдик.\n- Миллий термамиз йиғини сабабли юзага келган танаффус чоғида «Навбаҳор» «Андижон»га қарши ўртоқлик ўйинида майдонга тушди. Хўш, водий дербиси мақомидаги баҳс қандай ўтди?\n- Мазкур учрашувни икки таркибга бўлинган ҳолда ўтказдик. Гарчи ўйин ўртоқлик мақомида ўтган бўлсада, дербига хос кескин кураш ва қизиқарли вазиятлар ҳам кузатилди. Шу куни ҳар икки жамоа вакиллари ижобий натижа қайд этиш учун жон-жаҳдлари билан курашишди. Шукрки, беллашувда ғалаба қозондик.\n- «Навбаҳор»нинг кубок баҳсларидаги дастлабки рақиби маълум бўлди - Тошкентнинг «Оқ-тепа» клуби. Бу борада жамоангизга омад кулиб боқди, шундай эмасми?\n- Албатта, бундай турнирларда стартни муносиб бошлаб олишга кўп нарса боғлиқ. Қуръа бу борада бизга ажойиб имконият яратди. Бироқ «Оқ-тепа» Про-лига вакили бўлишига қарамай, яхши шаклланган жамоа. Биз албатта, рақибни ҳурмат қилган ҳолда ушбу учрашувга жиддий таёргарлик кўрамиз. Ўйлайманки, сафарда кечадиган баҳсда ўзимиз учун керакли натижани қайд этамиз ва мусобақадаги юришимизни давом эттирамиз.\n- «Навбаҳор» Суперлигада совринли ўринлар учун курашиш имкониятини бой берди. Айтинг-чи, жамоа кубок ўйинларига қай даражада эътибор қаратмоқчи?\n- Мавсум аввалида жамоа олдига ОЧЛ йўлланмасини қўлга киритиш вазифаси қўйилганди. Бу вазифа ҳозир ҳам ўз кучида турибди. Гарчи, Суперлигадаги иштирок орқали ОЧЛ йўлланмасини берувчи ўринлардан бирини эгаллашга имконият қолмаган бўлсада, кубокка эга бўлиш орқали вазифани уддалашимиз мумкин. Шундай экан, кубок учрашувларига жиддий тайёргарлик кўрамиз ва ўз майдонимизда ўтадиган финалда қатнашиб, кубокни Наманганда олиб қолишга ҳаракат қиламиз.\n- Кубок баҳсларининг ҳар бир босқичига алоҳида қуръа ташланади, ғолиблар битта ўйин натижасига кўра аниқланади. Бундай формат жамоаларга бироз ноқулайликлар туғдирмасмикан?\n- Ўзимиздан келиб чиқиб гапирадиган бўлсам, ҳозирги пандемия даврини эътиборга олган ҳолда, ҳар қандай ноқулайликларга қарамай, мақсадимизга эришишга ҳаракат қиламиз. Албатта, осон эмас, лекин бу уддаласа бўладиган вазифа.\n- Икки йиллик танаффусдан кейин яна қадрдон жамоангизга қайтдингиз. Хўш, «Навбаҳор»да олдингига нисбатан нималар ўзгарибди?\n- Ўзгаришлар катта, албатта. «Навбаҳор» ҳамиша ўз олдига юқори мақсадларни қўядиган буюк жамоага айланмоқда. Бу ерда ҳар қандай футболчини ўзига жалб қила оладиган жонкуяр мухлислар бор. Уларнинг ўз суюклиларини қай тарзда қўллаб-қувватлашлари барчага маълум. Очиғи, бундай ишқибозлар қаршисида тўп суриш ҳамиша ёқимли.\n- Айтинг-чи, Канчельскис даврида жамоа ички муҳитида ҳақиқатан ҳам муаммолар бормиди?\n- Биласизми, жамоада ички муҳит ҳамиша аъло даражада бўлган. Биз бир оиламиз ва ака-укалардек муносабатдамиз. Эҳтимол, майдондаги чарчоқданми ёки кўнгилсиз натижалар сабабли асабийлашишданми, ўзаро муносабатимиз кимгадир бошқача кўрингандир.\n- Мавсум охирлаб бормоқда. Кубок ўйинларида муносиб иштирок этиш учун жисмоний имкониятлар етарлими?\n- Етарли, деб ўйлайман. Тўғри, пандемия сабабли мавсумни турли юкламлар остида ўтказдик, лекин умид қиламанки, кубок беллашувларига оптимал спорт формасида етиб борамиз. Қолганини кубок ўйинларида кўрамиз.\n- Келаси йилдан «Навбаҳор»да стратегия ўзгаради ва клуб асосан маҳаллий ва ёш иқтидорларга эътибор қаратади. Нима деб ўйлайсиз, клуб қийналиб қолмасмикин?\n- Бундай бўлади, деб ўйламайман. Чунки Наманганда маҳоратли футболчилар етарли. Кўряпмизки, вилоятда тарбия топаётган ёшларимиз ҳам иқтидорли футболчи сифатида етишиб чиқишяпти. Уларга бирозгина эътибор ва ишонч берилса, ўзларини кучлилар орасида кўрсата олишади.\n- Жорий йил пандемия сабабли футболдан роҳат олиш учун кўп нарса етишмаяпти. Масалан: мухлислар. Қолаверса, кучайтирилган карантин боис ўйинлар тўхтаб қолди, МТЖ йиғинлари туфайли танаффуслар юзага келди... Умуман, жорий мавсум сизда қандай таассурот қолдирмоқда?\n- Тўғри айтдингиз. Мавсумнинг бундай оғир кўринишда ўтишини ҳеч ким кутмаганди. Пандемия сабабли дастлаб узоқ вақт футбол учрашувлари ўтказилмади. Буни қайсидир маънода футболдан узоқлашдик, десак ҳам бўлади. Карантин енгиллаштирилиб, учрашувлар фақат мухлисларсиз ўтказилиши маълум бўлгач эса, бу хабарни қабул қилиш ниҳоятда оғир кечди. Ишқибозларнинг ўрни беқиёс бўлган «Навбаҳор»дек жамоага бўм-бўш майдонда ўйин ўтказиш ярашмас экан. Биласиз, пендемия даврига қадар Суперлига турнир жадвалида учинчи ўринда бораётгандик. Қайта рестартдан кейин эса бирдан жамоа аъзоларининг қарийиб тенг ярми коронавирусга чалинди. Бу эса учрашувларда тўлиқ куч билан ҳаракатланиш имкониятини бермади. Натижада кўплаб ўйинларда очко йўқотдик, совринли ўринлардан умид уздик.\n- Сўнгги ўйинларда қўлга киритилган ижобий натижалар «Навбаҳор»нинг руҳий қийинчиликларни ортда қолдирганини англатадими?\n- Ҳа, албатта, биз шу ўйинлар орқали кубок баҳсларига таёрланяпмиз. Қанча кўп ғалаба қозонсак, шунча кучайиб бораверамиз.\nХуршид ЮСУПОВ суҳбатлашди, "ИнтерФУТБОЛ" нашри\n12:50 Луис Суарес: “«Реал» га қарши барча учрашувлар алоҳида, аҳамият касб этади” (0)\n12:21 Режалар улкан (0)\n11:45 Фарҳод Бекмуродов: «Суперлига анча қизиқарли ўтади» (0)\n11:10 “Нефтчи” 5 март куни тақдимот маросимини ўтказади (0)\n10:37 Ўзимдан чиққан бало… (0)\n09:30 Ибрагимович: “Лукаку ва менда муаммо йўқ” (0)\n09:09 Мерос муаммолар – чемпионатимиз чипқонлари! (0)\n08:08 Лукаку А Сериянинг февраль ойидаги энг яхши футболчиси деб топилди (0)\n07:12 Тодибо «Ницца»да қолмоқчи (0)\n06:33 Британия ЖЧ-2030 заявкаси учун 3,9 млн сарфлайди (0)\n05:28 Фосу-Менсада жароҳат (0)\n04:21 Хитой чемпиони фаолиятини тўхтатади (0)\n03:15 Ричардс «Бавария»га ўтади (0)\n02:40 Скудетто яқин (0)\n02:11 Таварес «Бенфика»дан кетиши мумкин (0)\n01:05 Пачеко учун кураш (0)\n00:22 Камавинга топ-клублар эътиборида (0)\n23:38 Андре Силва миш-мишларни инкор этди (0)\n23:15 «Барселона» Антуан Гризманни сотишга тайёр. (0)\n22:51 Романцевда юрак ҳуружи (0)\n22:30 Ўзбекистон Суперкубоги учрашуви чипталари эртадан сотувга чиқади (0)\n22:10 “Навбаҳор” ПФКда вилоят хокими иштирокида йиғилиш бўлиб ўтди (0)\n21:45 Бу йигитлар клубларнинг қўрқинчили тушлари (0)\n21:15 “Навбаҳор” 4 март куни тақдимот маросимини ўтказади (0)\n20:50 Ковач хали охирги сўзини айтгани йўқ (0)


УЕФА Россия ва Украина клубларини ЕЧЛ қуръасида турли гуруҳларга ажратди\n18:57 / 25.08.2016\nЕвропа Чемпионлар Лигаси гуруҳ босқичига қуръа ташлаш вақтида Россия ва Украина клублари бошқа-бошқа гуруҳларга ажратилади. Бу ҳақда УЕФА матбуот хизмати томонидан маълум қилинган.\nЦСКА Россия чемпиони сифатида ЕЧЛ ғолиби — «Реал» (Испания) ҳамда ўз мамлакатида чемпион бўлган «Лестер» (Англия), «Бавария» (Германия), «Ювентус» (Италия), «Бенфика» (Португалия) ва «Пари Сен-Жермен» (Франция) билан 1-саватчадан жой олган.\nПлей-офф босқичида икки учрашув натижасига кўра «Аякс» тўсиғидан ўтган, Россияда ўтган мавсумда иккинчи ўринни эгаллаган Қурбон Бердиев бош мураббийлигидаги «Ростов» жамоаси ЕЧЛда Россия шарафини ҳимоя қилувчи иккинчи клуб бўлди ва бу жамоа 4-саватчадан жой олди.\nУкраинанинг турнирдаги вакили, Киевнинг «Динамо» клуби 3-саватчага жойлашган.\nЕвропа Чемпионлар Лигаси гуруҳ босқичига қуръа ташлаш маросими Монако шаҳрида бугун Тошкент вақти билан соат 21:00да бошланади.\nРоналду УЕФА ўзини таъқиб қилмоқда деб ҳисоблаяпти\n19:00 / 22.09.2018\nЎзбекистон кубоги яримфиналига қуръа ташланди\n20:21 / 20.09.2018\n14:50 / 18.09.2018


Қандай қилиб ва нима учун Технопарк...\n08.11.2019 20:10 0 1817\nТехнопаркнинг асосий вазифаларидан бири мамлакатимизда IT-компанияларни ривожлантириш ва ҳар томонлама қўллаб-қувватлаш учун қулай шарт-шароитларни яратиш, шунингдек уларни ички ва ташқи бозорларда илгари суришдир. Айнан шу сабабли, энди янгидан ташкил этилган ва ўз фаолиятини бошлаган компаниялар сингари, IT-соҳасида аллақачон мавжуд бўлган, ўз фаолияти доирасини кенгайтириш ва халқаро бозорга чиқиш ниятида бўлган ташкилотларнинг ҳам ривожланиши учун Технопаркнинг резидентларига кенг имкониятлар ва имтиёзлар тақдим этилган.\nТенхопарк резидентлари Ўзбекистон Республикаси Президентининг 2017 йил 30 июндаги «Ўзбекистон Республикасида ахборот технологиялари соҳасини ривожлантириш учун шарт-шароитларни тубдан яхшилаш чора-тадбирлари тўғрисида»ги фармонига биноан қуйидагиларни тўлашдан озод этилган:\nбарча турдаги солиқлар ва давлатнинг мақсадли жамғармаларига мажбурий ажратмалар, шунингдек ягона ижтимоий тўлов;\nўз эҳтиёжлари учун олиб келинаётган, Ўзбекистон Республикасида ишлаб чиқарилмайдиган асбоб-ускуналар, бутловчи қисмлар, эҳтиёт қисмлар, узеллар, технологик ҳужжатлар, дастурий таъминот учун божхона тўловлари (божхона йиғимларидан ташқари).\nШунингдек, Технопарк резидентлари қуйидаги ҳуқуқларга эга:\nЎзбекистон Республикаси ҳудудида товарларни (ишларни, хизматларни) экспорт қилишдан тушган тушумлар доирасида халқаро тўлов карталарига нақд пулсиз шаклда хорижий валютада дивидендларни тўлаш;\nтоварларни (ишларни, хизматларни) экспорт қилишдан тушган маблағ доирасида хорижий мутахассисларга хорижда очилган халқаро тўлов карталарига нақдсиз шаклда хорижий валютада иш ҳақи тўлаш;\nэкспорт шартномасисиз интернетнинг халқаро ахборот тармоғидаги онлайн-дўконлар орқали хорижий валюта бўйича ишлар ва хизматлар экспортини амалга ошириш.\nРезидентлар билан тузилган меҳнат шартномалари бўйича олинган иш ҳақи кўринишидаги даромадлар 7,5 фоиз миқдорида белгиланган жисмоний шахсларнинг даромад солиғига тортилади ва жисмоний шахсларнинг солиқ солинадиган мақсадларда белгиланган йиллик умумий даромадлари таркибига киритилмайди.\nКим Технопарк резиденти бўлиши мумкин?\n«Ўзстандарт» агентлигининг 2011 йил 28 январдаги 05-268-сонли қарори билан тасдиқланган, Ўзбекистон Республикаси ҳудудида рўйхатдан ўтган, Ўзбекистон Республикаси иқтисодий фаолият турлари Умумдавлат классификаторига (2-версия) мувофиқ қуйидаги фаолият турларидан бирини амалга оширадиган юридик шахслар Технопаркнинг резидентлари бўлишлари мумкин:\n«Компютерда дастурлаш ишлари, шу соҳада маслаҳатлар бериш ва бошқа шунга тегишли хизматлар»;\n«Маълумотларни жойлаштириш ва ишлов бериш хизматлари, веб-порталлар»;\n«Дастурий таъминот чиқариш»;\nФақат IT-таълими йўналиши бўйича «бошқа тоифаларга киритилмаган бошқа таълим турлари».\nҚандай қилиб Технопаркнинг резиденти бўлиш мумкин?\nТехнопаркнинг резиденти сифатида рўйхатдан ўтиш учун юридик шахс Дирекцияга тасдиқланган шаклда аризани, унга резидент сифатида амалга ошириш учун таклиф қилинган бизнес-режани ва таъсис ҳужжатини илова қилган ҳолда тақдим этиши шарт.\nАризаларни кўриб чиқишда бизнес-режа муҳим рол ўйнайди. Бизнес-режа Дирекциянинг юридик шахс тўғрисида тўлиқ маълумот олиши учун компания, кўрсатилаётган хизматлар ва амалга оширилаётган лойиҳалар тўғрисида маълумот берувчи ҳужжат бўлиб хизмат қилади. Шунингдек, бизнес-режада ҳозирги ривожланишнинг жорий кўрсаткичлари, фаолиятни ташкил қилиниши акс эттирилади, уларга эришиш мақсадлари, усуллари ва воситалари белгиланади.\nДирекция бизнес-режани тасдиқланган талаблар асосида кўриб чиқади ва бу талабларга мувофиқ таркиб ўз ичига қуйидаги бўлимларни қамраб олган бўлиши керак бўлади:\nМаркетинг стратегияси ва сотиш режаси;\nИшлаб чиқариш режаси;\nБизнес-режада келтирилган кўрсаткичлар ва маълумотлар асосли бўлиши, таркибий тузилган ва улар ўзаро боғлиқ бўлиши керак.\nАризаларни қабул қилиш ва кўриб чиқиш бепул амалга оширилади.\nЮридик шахслар ҳужжатларни ихтиёрий равишда у учун қулай бўлган усуллардан бири билан почта орқали, электрон почта орқали ёки IT-Паркнинг расмий веб-сайти орқали тақдим этишлари мумкин.\nАриза 15 иш куни ичида кўриб чиқилади. Қабул қилиш тўғрисида ижобий қарор қабул қилинганда, 5 иш куни ичида IT-Парк дирекцияси ва резидент ўртасида шартнома тузилади. Сўнгра, 3 иш куни ичида IT-Парк дирекцияси резидентни резидентларнинг ягона реэстрига киритади, гувоҳнома беради ва юридик шахсни резидент сифатида рўйхатдан ўтказиш тўғрисида ва у билан боғлиқ имтиёзлар тўғрисида Давлат солиқ қўмитасига, Ўзбекистон Республикаси Давлат божхона қўмитасига ва хизмат кўрсатувчи тижорат банкига хабарнома юборади.\nЮридик шахсни Технопаркнинг резиденти сифатида рўйхатдан ўтказишни рад этиш тўғрисида қарор қабул қилинганда, рад этиш сабаблари бартараф этилганидан сўнг ариза қайта топширилиши мумкин.\nТехнопаркнинг резидентларига қандай талаблар қўйилади?\nIT-Парк Дирекцияси ва резидент ўртасидаги муносабатлар иккала томоннинг ҳуқуқлари, мажбуриятлари ва ўзаро муносабатлари бўйича бошқа шартларни белгиловчи шартнома тузиш асосида тартибга солинади.\nТехнопаркда резидент бўлишнинг шартларидан бири ҳар ойда IT-Парк Дирекциясининг депозит ҳисоб рақамига соф тушумнинг бир фоизи миқдорида ажратмалар ўтказиш, ҳар чоракда ўзининг фаолияти тўғрисида маълумот бериш, шунингдек ҳар йили молиявий-хўжалик фаолиятининг мажбурий аудитини ўтказиш ва аудиторлик хулосаси нусхасини Дирекцияга тақдим этишдир.\nРезидентлик тўғрисида қўшимча маълумот қаердан олинади?\nБатафсил маълумотларни қуйидагилар орқали олиш мумкин:\nIT-Парк сайтида – https://it-park.uz;\nҚуйидаги телефон рақамлар бўйича мурожаат қилиш орқали: +998 (71) 209-11-99 ёки +998 (99) 810-60-27;\nҚуйидаги электрон манзилларига мурожаат қилиш орқали: [email protected] ёки [email protected];\nҚуйидаги манзил бўйича жойлашган IT-Парк дирекциясининг офисида: Тошкент ш., Мирзо Улуғбек т., Тепамасжид кўчаси, 4.\nТехнология 22/05, 00:55\nКоронавирус 10/04, 08:15\nПандемиянинг салбий оқибатларини юмшатиш бўйича IT-ечимлар учун танлов ўтказилади


Паркентда 8 та автомобиль тўқнашди, Чироқчидаги ЙТҲда икки киши вафот этди - EFFECT.UZ\nПаркентда 8 та автомобиль тўқнашди, Чироқчидаги ЙТҲда икки киши вафот этди\n. 21:06 | 18.07.2021\nТошкент вилояти Паркент туманида 8 та автомобиль тўқнашди, Чироқчидаги ЙТҲда икки киши вафот этди. Бу ҳақда ЙҲХББ матбуот хизмати хабар бермоқда.\nЖорий йилнинг 17 июль куни соат 15:00ларда Тошкент вилояти, Паркент тумани, “Паркент-Кумушкон” йўлида ҳайдовчи, 1990 йилда туғилган М.А. “HOVO” русумли юк автомобилида ҳаракатланиб кетаётган вақтда тормоз тизими ишдан чиқиб бошқарувни йўқотган ва натижада:\n1) ҳайдовчи М.М. бошқарувидаги “ГАЗ-24”;\n2) ҳайдовчи Ф.Р. бошқарувидаги “Spark”;\n3) ҳайдовчи А.Р. бошқарувидаги “Nexia”;\n4) ҳайдовчи Б.Т. бошқарувидаги “Spark”;\n5) ҳайдовчи М.Ю. бошқарувидаги “Lacetti”;\n6) ҳайдовчи З.М. бошқарувидаги “Газел”;\n7) ҳайдовчи Б.У. бошқарувидаги “ВАЗ-2106” русумли автомобиллар билан тўқнашиб ЙТҲ содир этган.\nНатижада, “ВАЗ-2106” русумли автомобиль ҳайдовчиси Б.У. ҳамда уч нафар йўловчиларига биринчи тез тиббий ёрдам кўрсатилган. Маълум бўлишича, мазкур ЙТҲ юзасидан Паркент тумани ИИБ ҳузуридаги ТБ томонидан суриштирув ҳаракатлари олиб борилмоқда.\nШунингдек, Қашқадарё вилояти Чироқчи туманида содир бўлган ЙТҲда 3 нафар одам вафот этди. Ҳодиса 12 июль куни соат 09:20 лар атрофида Чироқчи тумани ҳудудидан ўтган Еттитом-Қарши йўлининг 53-километрида содир бўлган.\nУшбу йўлда ҳаракатланиб кетаётган “Nexia-1” ҳайдовчиси бошқарувни йўқотиб, ўз йўналишида ҳаракатланиб кетаётган “Nexia-2” билан тўқнашган. Оқибатда ҳар иккала машина ҳайдовчиси тан жароҳати олиб, шифохонага ётқизилган. “Nexia-1” да йўловчи сифатида кетаётган она-бола, “Nexia-2” да эса бир нафар йўловчи олган оғир тан жароҳатлари оқибатида воқеа жойида ҳалок бўлган.\n“Барча ҳайдовчилардан бошқарувидаги транспорт воситасининг техник созлигига эътиборли бўлишларини сўраймиз”, – дейилади хабарда.\nЭслатиб ўтамиз, Андижон вилояти Олтинкўл туманида “Cobalt” ва юк автомобили иштирокида тўқнашув содир бўлган эди.\nTeglar:Chiroqchi, Паркент, Ўзбекистон


Фарғона водийсига Қамчиқ довони оша темир йўл режаси - иқтисодми ё сиёсат? - BBC O'zbek\nImage caption Қамчиқ довони (Расм ferghananews.com саҳифасидан)\nЎзбекистон мулозимлари Қамчиқ довони оша Ангрен шаҳрини Фарғона водийси билан боғлайдиган темир йўл қурилиши режаси ҳақида эълон этар экан, айрим мутахассислар бу каби лойиҳанинг самарадорлигига шубҳа билан қарамоқдалар.\nМиллионлаб доллар сармоя талаб қиладиган айни режани ортидаги асосий сабаб, аксарият шарҳловчиларга кўра, мамлакатнинг иқтисодий талабу эҳтиёжлари эмас, балки асосан Ўзбекистон ва Тожикистон раҳбарлари ўртасидаги совуқ муносабатлардир.\nБи-би-си Марказий Осиё масалаларида шарҳловчи Жон Маккарти билан боғланиб, Қамчиқ довони оша қуриладиган темир йўл режасининг иқтисодий ва сиёсий омиллари ҳақида сўраган.\nЖон Маккарти: Айни лойиҳани қуриш жуда қимматга тушади. Айниқса, айни темир йўлнинг бу қадар тоғли бир минтақада қурилиши катта маблағ талаб этади. Зотан, бу темир йўлнинг маълум қисми аллақачон қурилиб бўлган. Масалан, Ангренга қадар темир йўл бор ва бу асосан кўмир кони учун ётқизилганди. Тоғ оша Фарғона водийсида эса тайёр темир йўл тизимлари бор. Аммо ҳамма гап шундаки, бу икки минтақани боғловчи йўл денгиз сатҳидан икки минг метр тепага ўрлаши керак бўлади. Шунинг учун ҳам тоғли минтақаларда темир йўл ётқизилиши жуда қимматга тушадиган лойиҳалардан саналади.\nБи-би-си: Ўзбекистон мулозимлари бу лойиҳани "мамлакат иқтисодий ривожланиши учун ҳаёт-мамот масаласи" қабилида кўкларга кўтаришлари турган гап, шундай эмасми? Аммо бу ерда гап иқтисоддан ҳам кўра кўпроқ сиёсат ҳақида бормаяптими?\nЖон Маккарти: Бу мутлақо сиёсат билан боғлиқ. Яъни, бошқа бир давлатга кирмасдан ўз ҳудудларини боғлай оладиган темир йўл қурилиши табиийки, сиёсат билан боғлиқдир. Бундан ўн йилча аввал шунга ўхшаш лойиҳа амалга оширилган эди. Ўзбекистон ўз ғарбий ҳудудларини Туркманистонни четлаб ўтиб боғлайдиган темир йўл қурган эди.\nБи-би-си: Бу темир йўл қурилиши ортида сиёсий сабаблар турадими ва ё қўшнилар билан анъанавий ёмон муносабатларми, нима бўлса ҳам, Қамчиқ довони оша бу темир йўл қурилиши алал оқибат мамлакат иқтисодига фойда келтирадими?\nЖон Маккарти:Биласизми, айни лойиҳа менинг назаримда биринчидан қимматга тушади ва бу каби минтақада қуриладиган темир йўлдан ташиладиган юкларнинг оғирлиги чекланган бўлади. Иккинчидан эса айни темир йўлдаги қатнов жадал бўлмайди. Яъни, оғир вагонларни тепага чиқиши ҳам пастга тушиши ҳам осон бўлмайди. Менимча, танлов имконияти яратилса тижорий ширкатлар барибир Тожикистон оша темир йўлни танлашади. Бу ҳам тезроқ ва қулайроқ йўлдир. Эҳтимол, арзонроққа ҳам тушар...


Ҳамас гуруҳи келаси ҳафта якунига қадар Фаластин коалицион ҳукуматини тузиш бўйича музокаралар натижа бермаса, ҳукуматни ўзи тузишини билдирди.\nҲамас матбуот котиби душанба куни Фаластин парламентидаги сиёсий партиялар, жумладан президент Маҳмуд Аббоснинг Фатҳ партияси билан якуний музокаралр ўтказилажагини баён қилди.\nШанба куни Фатҳ партияси Ҳамаснинг ҳукумат дастурини рад этди. Фатҳ вакилларига кўра, бу дастурда Ҳамаснинг зўравонликдан воз кечиши, Исроил давлатини ҳамда шу пайтгача икки томон ўртасида эришилган келишувларни тан олиши масалалари инобатга олинмаган.\nАйни пайтда, Ҳамас сиёсий бюроси раиси ўринбосари Муса Абу Мазрук Исроил Фаластин миллий ҳуқуқларини тан олса ва барча фаластинлик қочқинлари ўз юртига қайтиб келса, минтақада тинчлик ўрнатилиши имкониятлари ошишини таъкидлади.


Ўзбекистон Республикаси ИИВнинг «Postda» ва «На посту» газеталари 1930 йил 12 майдан чиқа бошлади. Газеталар дастлаб фақат ички ишлар органлари ходимларига мўлжалланган бўлиб, унда республика ички ишлар органлари фаолиятига оид материаллар бериб борилган. Ўша даврда бир ойда уч марта, 150 нусхада чоп этилган бўлса, 50-йилларга келиб, газеталар тиражи 6 мингга етди. Таҳририят ходимларининг саъй-ҳаракати билан 1960 йилдан эътиборан ҳафтасига икки марта 10 минг нусхада чиқа бошлади.\n1965 йил 1 августдан бошлаб нашрларнинг кенг жамоатчиликка мўлжалланган якшанба сонларини чоп этиш йўлга қўйилди. Газеталар тез оммалашди, муштарийларнинг талаб-эҳтиёжларидан келиб чиқиб, 1970 йилдан газеталар ҳафтада уч марта босила бошланди.\nХХ асрнинг 90-йиллар бошида Ички ишлар вазирлиги раҳбарияти ташаббуси билан 1990 йилда «Postda» ва «На посту» газеталарини қайта тиклашга қарор қилинди. 1991 йил 1 январда икки тилда алоҳида чоп этилган нашрларнинг илк сони ички ишлар органлари ходимлари ва кенг жамоатчиликка етиб борди.\nДастлаб тўрт саҳифадан иборат бўлган газеталарни ҳафтада уч марта чиқариш йўлга қўйилди. Таҳририят моддий базаси мустаҳкамлангач, саҳифалар сони саккизтага етказилди, кейинчалик эса 16 саҳифада чоп этила бошланди. Нашрларни қайта тиклашда Зокир Атаев, Ғайрат Болтабоев, Константин Тимохин, Сиддиқхўжа Сулаймонхўжаев, Ҳабибулла Шодиев каби инсонларнинг ҳам хизмати катта бўлди.\n1998 йилнинг март ойида Ўзбекистон Республикаси Ички ишлар вазирининг тегишли буйруғи билан «Postda» ва «На посту» газеталари таҳририяти базасида ИИВ Бирлашган таҳририяти ташкил этилди. Ўша йил сентябрь ойида «Qalqon» ва «Щит» журналларини чоп этиш йўлга қўйилди.\nГазета ва журналларда берилаётган материалларнинг савияси яхшиланди, мундарижаси кенгайтирилди, мақолаларнинг ҳар бир нашр учун алоҳида-алоҳида, айнан бир-бирини такрорламайдиган қилиб тайёрлашга эътибор кучайтирилди, дизайни замон талабига жавоб берадиган даражага келтирилди. «Postda» ва «На посту» газеталарида «Сулола», «Династия», «Ибрат», «Соҳа фидойилари», «Қонун – ҳуқуқ кафолати» каби саҳифалар ҳам ташкил этилди.\n«Qalqon» ва «Щит» журналларида ички ишлар органлари ходимларининг машаққатли хизматини таҳлилий ёритишга, хориж полиция тизимлари фаолиятига бағишланган материалларга, суд очеркларига, бадиий иқтидорга эга ички ишлар ходимлари асарларини чоп этиб боришга асосий эътибор қаратилди.\n2009 йилга келиб «Postda» ва «На посту» газеталарининг умумий адади 62 мингдан ошган бўлса, «Qalqon» ва «Щит» журналларининг умумий тиражи қарийб 15 мингтага етди.\nНашрларда ўқувчиларга манзур бўладиган янги рукнлар, қизиқарли детектив қиссалар, мароқли мақолалар чоп этилиши муштарийлар сонининг ошишига олиб келди.\n2020 йилда 12 май куни ИИВ нашрлари бўлган – «Postda» ва «На посту» газеталари ўзининг 90 йиллигини нишонлади. Таҳририят ходимлари ушбу санани муносиб ютуқлар билан кутиб олиш учун ижодий изланишлар олиб бормоқдалар.


17 май 2021, Тошкент вақти: 18:27\nВоқеадан хабардор манбаларга кўра, жасадлар Андижонсойдан топилган.\nНаманганнинг Ҳаққулобод шаҳарчасида яшаган 61 яшар Зарифа Ботирова, унинг 27 яшар келини Наргиза ва 4 яшар набираси ваҳшиёна тарзда ўлдирилиб, Андижонсойга ташлаб кетилгани хабар қилинмоқда. Озодлик манбаларига кўра, Ўзбекистон ИВВ Жиноят тергов бўлимида ишлайдиган милиционернинг 2 ярим ойлик гўдаги омон қолган. Ҳозирча бу оилага суиқасд "буюртма" деб тахмин қилинмоқда.\nНаманган вилоятининг Норин туманида жойлашган Ҳаққулобод шаҳарчасидаги фожиа тергови билан Учқудуқ тумани ИИВ ва МХХ бўлимлари Наманган вилояти ҳамда Тошкентдан борган ҳамкасблари билан бирга шуғулланмоқда.\nНорин тумани ҳокимлигининг ўзини таништирмаган мулозимига кўра, жиноят содир этилганидан қарийб бир кун ўтиб, маҳаллий ҳуқуқ-тартибот идораларига маълум бўлган:\n"Шунақа жиноят содир бўлди. 22 февраль куни тушдан кейин жасадлар Андижонсойдан топилди. Ҳозир бу иш билан Учқудуқ, Наманган вилоятидаги "қўшни идоралар" (Миллий хавфсизлик хизмати назарда тутилмоқда - таҳр.) шуғулланаяпти. Тошкентдан ҳам келишди. Биз сизга ҳеч қанақа маълумот беролмаймиз", деди ҳокимлик ходими.\nОзодликка бу воқеа ҳақида келган мактубда қурбон бўлган оила Ўзбекистон Республикаси ИИВ Жиноят тергов бўлимида ишлайдиган милиционернинг оиласи экани иддао қилинди (имлоси сақлаб қолинди):\n"21 fevral kuni tunda. Namangan vil. Norin tuman Xaqqulobod shaxrida Botirova Zarifa degan kop toyxona, zapravkasi bor ayolni, kelini va go'dak nabiralarini bosqinchilar chavaqlab ketishgan. Xech narsa o'girlanmagan. Faqat o'ldirishgan va katta andijon kabaliga tashlab ketishgan. O'gli toshkentda rozskada ishlagani va kecha ishda bolgani uchun tirik qolgan. Xozir shaxarda pps va viloyat UVD bosib ketgan. Panika kuchaygan Odamlarni aytishicha bu ish zakaznoy qilingan. Qasddan", деб ёзди Озодликка хабар йўлланган манба.\nМактуб ортидан боғланган мухбир билан суҳбатда бу манба 23 февраль куни тушда марҳумларга жаноза ўқилганини айтди ва жиноятнинг баъзи тафсилотларини қўшимча қилди:\n- Кечасида қилишибди бу ишни. Уголовний розискда ишлайдиган 86-йилги боланинг онаси, хотини ва 4 яшар боласини ўлдириб, Андижонсойга ташлаворишибди. Душанба куни пешинда чиқаришди. Зарифа опанинг ич кийимлари қонмиш. Пичоқлаб, кейин сувга ташлашибди, дейишди. Келин шўрликнинг ўлиги 4 яшар боласини қучоқлаган аҳволда чиқибди сувдан. Улар сувда ўлган дейишяпти. Ҳаммаёқ қиёмат бўлиб кетди,- деди ваҳшийликдан даҳшатга тушганини яширолмаган манба.\nОзодликнинг Ҳаққулобод шаҳридаги яна бир манбаси, Норин тумани ҳокимиятидаги қариндошига таяниб, муқаддам Учқудуқ тумани ИИБда ишлаган, кейин республика ИИВ таркибига ўтган 30 яшар А.Б. (милиционернинг исм-фамилияси сир сақланмоқда - таҳр.) оиласини Тошкентдан борган буюртма қотиллар ўлдиргани тахмин қилинаётганини айтди:\n"Бунақаси Ҳаққулободда бўлмаган. Тошкентдаги ўғлининг ишидан норози бўлганлар оиласини заказ қилишган, дейишяпти. Ёшгина келиннинг кўзлари очиқ қолганмиш. Учқудуқ уголовний розискдан борган начальниги ҳам йиғлаб юборибди, чидолмасдан. Икки ярим ойлик гўдагини бошқа маҳалладаги бир уйнинг дарвозаси тагига ташлаб кетишибди, номардлар. У уйдагилар болани милицияга олиб борибди. Шунақа қилиб, кейин топишибдида ўликларни", деди Озодликнинг ҳаққулободлик манбаси.\nУчқудуқ тумани ҳуқуқ-тартибот идораларидан бирининг ўзини таништирмаган мулозими жиноят мотиви ҳақида ҳаққулободлик манбалар берган норасмий маълумотларни тасдиқламади, аммо инкор ҳам қилмади. Унга кўра, "эҳтиёт чораси ўлароқ Ҳаққулобод шаҳри, Норин туманида ИИБ рўйхатида турган шахсларнинг баъзилари ҳибсга олинган, сўроққа тортилган".\nЎзбекистон республикаси ИИВ Жиноят тергов бўлимида ишлаши айтилган 30 яшар А.Б. ҳақида эса Озодлик ҳозирча бирор расмий маълумот олишга муваффақ бўлмади. Норин туман ҳокимлиги ҳамда тумандаги ҳуқуқ-тартибот идоралари бу борада Озодлик саволларини очиқ қолдирди.\nОзодлик бу жиноятга оид қўшимча тафсилотларни аниқлашга уринишда давом этмоқда. Агар сизда ҳам бу борада маълумотлар бўлса, марҳамат, Озодликка йўлланг!


Ҳукумат қарори билан Тиббий-ижтимоий хизматларни ривожлантириш агентлигининг директори этиб Алишер Инаков тайинланди. Бу ҳақда Адлия вазирлиги матбуот хизмати хабар бермоқда. (https://t.me/huquqiyaxborot/9517)\nАлишер Инаков бундан аввал, Тиббий-ижтимоий хизматлар агентлиги раҳбари бўлган.\nБатафсил Тиббий-ижтимоий хизматларни ривожлантириш агентлигининг раҳбарияти тайинланди\nСамарқандда янги корхоналар кўпроқ қайси соҳаларда ташкил этилди?\n14.04.2021 - 08:59\nВилоятда 2021 йил январь-март ойларида 2 473 та янги корхона рўйхатдан ўтиб, иш бошлади.\nБатафсил Самарқандда янги корхоналар кўпроқ қайси соҳаларда ташкил этилди?\nБугун илк бор Самарқанд вилоятида умумтаълим фанларидан миллий сертификат учун тест синовлари ўтказилди\n2021 йил 13 апрель куни СамДУ Жисмоний маданият факультети биносида, илк бор ўзбек тили ва адабиёти, рус тили ва адабиёти ҳамда қорақалпоқ тили ва адабиёти фанларидан миллий сертификатлаш тизими учун тест синовлари бўлиб ўтди. Вазирлар Маҳкамасининг 2020 йил 12 октябридаги 646-сон қарори (https://lex.uz/docs/-5044726) билан умумтаълим фанларини билиш даражасини баҳолашнинг миллий тест тизими жорий этилган эди.\nБатафсил Бугун илк бор Самарқанд вилоятида умумтаълим фанларидан миллий сертификат учун тест синовлари ўтказилди


Вафот этмасдан олдин бажариладиган 2 амал\n"(Эй, Муҳаммад!) Имон келтирган бандаларимга айтинг, намозни баркамол адо этсинлар ҳамда савдо-сотиқ ва ошна-оғайнигарчилик бўлмайдиган кун (қиёмат) келмай туриб, Биз уларга ризқ қилиб берган нарсалардан хуфёна ва ошкора эҳсон қилсинлар!" (Иброҳим сураси, 31-оят).\nАллоҳ таоло мўмин бандаларига икки амал: намозни мукаммал адо этиш ва эҳсон қилишни буюрмоқда.\n"...намозни баркамол адо этсинлар". Аллоҳ таоло аввало бандаларига намозни қоим қилишни буюрмоқда. Оятда Аллоҳ таоло намозни мукаммал адо этувчиларни "имон келтирган бандаларим" деб мадҳ этмоқда.\nМуфассир Ибн Касир раҳимаҳуллоҳ ушбу оят тафсирида айтади: "Намозни баркамол адо этиш бу уни ўз вақтида, руку, саждалари, қаъда, ташаҳҳудини жойига қўйиб, хушу-хузу билан адо этишдир".\nАбу Қатода розияллоҳу анҳудан ривоят қилинади: Расулуллоҳ соллаллоҳу алайҳи васаллам: “Одамларнинг ичидаги ўғриларнинг энг ёмони намозидан ўғирлайдиган кишидир.\nСаҳобалар: "Ё Расулуллоҳ, намозидан қандай ўғирлайди", дедилар.\nУ зот соллаллоҳу алайҳи васаллам: "У руку ва саждасини ва хушусини тўлиқ қилмайди", дедилар (Имом Аҳмад ривояти).\nАллоҳ таоло бошқа қатор оятларда ҳам мўминларга намозни баркамол адо этишга буюради: "(Эй, мўминлар!) Намозни баркамол адо этингиз, закотни берингиз ва Пайғамбарга итоат этингиз, зора (шунда) раҳм қилинсангиз" (Нур сураси, 56-оят); "Намозни (мукаммал) адо этингиз. Зеро, намоз мўминларга вақти тайин этилган ва (фарз деб) битилгандир" (Нисо сураси, 103-оят).\nРасулуллоҳ соллаллоҳу алайҳи васаллам: “Қиёмат куни банда амаллари ичидан энг биринчи ҳисоб қилинадигани – унинг намозидир. Агар намози тўғри бўлса, аниқ ютуққа эришибди, нажот топибди. Агар намози фосид бўлса, шубҳасиз, ноумид бўлибди, ютқазибди”, деганлар (Имом Доримий, Имом Аҳмад ривояти).\n"...хуфёна ва ошкора эҳсон қилсинлар". Ибодатларнинг энг афзали махфий қилинганидир. Чунки бундай амал риёдан узоқ бўлади. Аммо тоатни ошкор қилишдан одамларга яхшиликни тарғиб қилиш, уларга намуна бўлиш ният қилинса бундай амал ҳам афзал ҳисобланади. Расулуллоҳ соллаллоҳу алайҳи васаллам: “Маҳфий қилинган иш ошкора қилинган ишдан афзал, агар ошкора қилинган иш унга эргашишлари учун қилинган бўлса, у афзалдир”, дедилар (Ҳаким Термизий ривояти).\nДемак, садақани ошкора берса ҳам, махфий берса ҳам яхши. Чунки Аллоҳ таоло банда қилаётган барча ишларни кўриб, билиб туради. Муҳими ният холис Аллоҳ учун бўлсин.\nАллоҳ таоло барчамизни намозни баркамол адо этувчи ҳамда Ўзининг ризолиги учун хайр-эҳсон қилувчи бандаларидан қилсин.\nДругие материалы в этой категории: « Гўзал кунлар сенга келмас. Сен уларга юриб боражаксан\tИмо-ишора билан ғийбат қилиш »


Ибраҳимович Евро-2020да иштирок эта олмайдиган бўлди\n«Милан» ҳужумчиси Златан Ибраҳимович Евро-2020ни ўтказиб юборадиган бўлди. Бу ҳақда Швеция футбол федерацияси расман маълум қилди.\n39 ёшли футболчи Швеция миллий жамоаси мураббийлар штабини жароҳати сабабли Европа чемпионатида иштирок эта олмаслиги ҳақида хабардор қилган.\nЗлатан 9 май куни «Ювентус»га қарши баҳсда жароҳат олиб майдонни тарк этган ва А Серия жорий мавсумининг қолган ўйинларида майдонга туша олмаслиги ҳақида хабар берилганди.\nЭслатиб ўтамиз, Ибраҳимович март ойида миллий жамоа сафига қайтишини эълон қилганди. 2016 йилда миллий жамоадаги фаолиятини эълон қилган 39 ёшли ҳужумчи Швеция сафида 62та гол билан энг яхши тўпурар саналади.


Хатомни бўйнимга оламан – Юлдуз Усмонова Озодбек Назарбековнинг идорасидан туриб узр сўради | Qalampir.uz\nХатомни бўйнимга оламан – Юлдуз Усмонова Озодбек Назарбековнинг идорасидан туриб узр сўради\nМаданият-санъат\t08 Май 01:50 66515\nЎзбекистон халқ артисти Юлдуз Усмонова бўлиб ўтган воқеалар учун такроран узр сўради. Унинг навбатдаги “узр маросими” акс этган видеоси аввалгидек хонадонида эмас, балки давлат идорасида тасвирга туширилган. QALAMPIR.UZ’га маълум бўлишича, бу Ўзбекистон Республикаси Маданият вазири Озодбек Назарбековнинг вазирликдаги хонаси. Кеча, 7 май куни Озодбек Назарбеков таваллуд топган кун эди. Усмонова эса уни табриклаб идорасига борган ва масала шу ерда узил-кесил ҳал этилган кўринади.\nГалдаги видеода Юлдуз Усмонова ўзининг ҳам хатоси борлигини тан олади, у бу сафар қўлини кўксига қўйиб узр сўрайди ва ҳаммаси унут бўлишига умид билдиради. Жумладан у шундай дейди:\n“Рамазон кунларида тутаётган рўзаларингиз қабул бўлсин дейман. Мана, кўряпсизлар бутун дунёга пандемия келди. Пандемиядан “зона”ларга бўлиниб аста-секин чиқиб кетяпмиз. Бу балони ҳам ортда қолдиряпмиз. Лекин бало бир келса, қўша-қўша келаркан. Сардобада бўлган воқеаларни кўрдингиз. Ҳаммамиз бирлашдик, халқ бирлаша олди. Ва шу кунларда бир нохуш воқеа бўлиб қолди, мени аччиғим келган жойи бўлди. Аччиқ устида ўйламай гапирган гапларим бўлди. Улуғ кунларда ҳаммадан узр сўрамоқчиман. Ҳақиқатда улуғ аём кунида мендан дилингиз оғримасин.\nЎзининг жонини жабборга бериб ишлаётган одамлар ҳам бор. Каратинда одамлар билан биргаликда, ҳам одамларни кутиб олиб, ҳам ичкарига кириб кетиб, каратинда ўтириб чиққан “милиция”ларимиз ҳам бўлди. Агар шуларнинг дилини оғритган бўлса... Мана ўша ерда ҳозир ҳарбийлар ҳаммаси ишлаяпти-да, ҳамма ҳозир бирлашди яна. Ҳамма жонини жабборга бериб ишлаётганлардан узр сўрайман. Ҳеч қайси давлатда халқ билан давлат бунақа бирлашмаган. Сизлар ўзларинг юкланманглар.\nХавотирли, халқнинг мулки омонат, жавобгарлик, ҳаммаси битта бўлиб портлади. Яна бир бор айтаман, меҳнат қилаётганлардан мен узримни сўрайман. Сизларга теккан бўлса, сизлардан, ота-оналарингдан узр сўрайман. Чунки жонини жабборга берган одамлар жуда кўп. Ҳозир Ватанга келган, халққа келган оғир кунда халқимиз билан елкама-елка хизмат қилайлик. Шу балолардан чиқиб олайлик, вақт ҳаммасини ўз ўрнига қўяди. Эртага яна бир бор “алло” десаларинг, мен яна хизматимга тайёр эканимни айтмоқчиман. Хатоимни бўйнимга оламан. Хафа бўлманглар улуғ айём кунида. Ҳаммамиз бир ёқадан бош чиқарамиз, хафагарчиликни унутамиз, деган умиддаман”.\nЎзбекистон халқ артисти Юлдуз Усмонова 3 май куни Instagram'даги саҳифасидаги жонли эфирда Ички ишлар ходимларини ишламаётганга чиқариб, улар бугун марҳум Биринчи Президент Ислом Каримов даврида яшамаётгани, ҳар куни клизма олишга ўрганиб қолганини айтганди. Хонанда эфирда "Падарлаъанати бўлдиларинг бугун" деган сўзларни қўллаган эди. Ушбу видео жамоатчиликнинг жиддий эътирозларига сабаб бўлди.\nАввалига Маданият вазирлиги муносабат билдирди. Бу орада Юлдуз Усмонова Ички ишлар ходимларидан узр сўради.\nЎзбекистон Республикаси Ички ишлар вазирлиги эса кескин баёнот билан чиқди. Усмонованинг ҳаракатлари устидан Тошкент шаҳар Ички ишлар бош бошқармаси томонидан суриштирув ишлари бошлангани маълум қилинди. ИИВ Матбуот котиби Шоҳруҳ Ғиёсов эса Юлдуз Усмонованинг руҳий соғломлигига шубҳа билан қараётганини айтди.\nСўнг "Ўзбекконцерт" давлат муассасаси хонанданинг хатти-ҳаракатлари Маданият вазирлиги қошидаги Жамоатчилик кенгашида муҳокама қилиниши айтиб чиқди. Аммо, бу масалага қайтилмади.\nИИВ 5 май куни Юлдуз Усмонова иши бўйича суд бўлиб ўтишини маълум қилиб, ОАВни Маъмурий ишлар бўйича Мирзо Улуғбек туман судига таклиф қилди. Аммо суд бўлмади.\nМамлакатда бўлиб ўтган воқеалар эса Туркия матбуотигача етиб борди.\nЎзбекистон Республикаси Олий суди эса Усмонованинг суди нега ўтмаганини очиқлади.\n28 Май 21:12 48834\n29 Май 09:48 42207\n29 Май 21:45 40976\n28 Май 08:06 29559